url: =LESSON 9 Nov. 24 – 30 A Taktak Thu ~ MUC\nLESSON 9 Nov. 24 – 30 A Taktak Thu\nAdmin 2:31:00 PM Articles, Sabbath School Lesson\nLESSON 9 Nov. 24 – 30\nA Taktak Thu\nTu Kaal Sung Sim Ding: Jn. 11: 51, 52; Eph. 2: 13 – 16; 4: 25 – 5:2; 2Kor. 5: 17 – 21; Rom. 14: 1-6; Sawl. 1: 14.\nKAMNGAH: “ Hih bangin thu a gen ciangin ama lungsim a gen hi lo a, tua kumin siampi lianpen a sem ahihna tawh Jew mite’ tangin Jesuh a si ding ahihna thu a genkhol ahi hi. Jew mite a’ding bek hi lo-in a kithehthang Pasian’ mi khempeuh pumkhat a suah nadingin a kikaihkhop nading thu zong a genkhol ahi hi” (John 11: 51, 52).\nNung kaal sung i thusin in Jesuh in Honpa cih thu le hun nunung a i tangko Lai Siangtho thuman in pawlpi kipumkhatsak hi, cih thu hi. Seventh-day Adventist thu-um mi khat i hihna a thu in, Pasian in mun khempeuhah thu a tangko dingin sapna ngah mite i hi hi.\nTu kaal sungin kikup ding thu in nisim i nuntakna-ah a kimu thei pawlpi kipumkhatna thute le pawlpi nasep hi ding hi. Pawlpi in hotkhiatna thu leh Pasian tawh kilemna thu a tangko kipawlna mawkmawk hi lo hi. Pawlpi kipumkhatna tua hotkhiatna pulaak hi. Siatna, mawhna tawh kidim hih leitungah pawlpi in Khrih hong hotkhiatna le a vangliatna pulaak a kimu thei teci hi. Hotkhiatna nasepna-ah kipumkhatna om kei leh mite in thuman mu thei lo ding uh hi. Khrih tawh kipumkhatna in thu-um midangte tawh hong kipumkhatsak hi. Hih kipumkhatna in mawhna sungah hong honkhia Khrih vangliatna pulaak hi. Ellen G. White, The SDA Bible Commentary, vol.5., 1148.\nJesuh’ Singlamteh Nuai-ah\nPasian in ama mite tungah a hong piak thupha-te lak panin pawlpi kipumkhatna zong Pasian hong piak letsong hi. Kipumkhatna in mihing hanciamna, gamtat hoihna le mihing’ngimna tungtawnin kingah hi lo hi. A bulpi in Jesuh in Ama sihna le sihna pan a thawhkikna tawh kipumkhatna hong piangsak hi. Ama sihna le sihna pan a thawhkikna eite in i up tak ciangin tui kiphumin mawhna, mawhmai-na ngahin pawlpi sungah kipawlkhawmin vantungmi thum thupuak a tangko i hi hi.\nJn. 11: 51, 52; Eph. 1: 7 – 10 sim in. Khrih nasepte lakah bang thu in Seventh-day Adventist pawlpi a hong kipumkhatsak hiam?\nCaiphas in ama thuneihna tawh thugen hi lo hi. Ahi zongin siampi lian a sep tua kumin Jesuh in minam khempeuhte aa dingin sihna thuak ding hi, ci-in genkhol hi. Tua banah a kithehthaang Pasian mi khempeuh kaikhawm kik ding hi, ci-in pulaak hi (Jn. 11: 51, 52). Caiphas in bang dingin Jesuh in sihna thuak hi, cih a theih loh banah Jesuh mawhsakin thugen ahihlam a kitheih loh hangin, Jesuh hong sihna thu pulaak dingin Pasian in Caiphas zang hi. Ama genkhiat thu in bang deihna nei hiam cih zong thei lo hi. Jesuh in kumpi langpang hi, ci-in Caiaphas in ngaihsun hi. Mawhnei mite aa dingin a hong si Jesuh in, Pasian tungah a citak a tate khempeuh hong kipumkhatsak hi.\nSeventh-day Adventist pawlpi in a tangko khempeuh, pawlpi a kipumkhatsak thu in mawhnei mite aa dingin Khrih a hong sihna thu hi. Tuiphumna tungtawnin Khrih sung i kipumkhatna a pulaak i hi hi. “Khrih Jesuh tawh na kipawl manun note khempeuh Pasian’ tate na suahtheihna uh pen na upna hang uh ahi hi. Khrih sungah a kiphum note in Khrih’pianzia a nei khinta na hi uh hi” (Gal. 3: 26, 27). Tuiphumna in Khrih sungah i upna kipumkhatna limcing hi. Pa khat i nei khawm hi. Tua ahih manin eite khempeuh in Pasian tanu, tapa i hi hi. Eite in Honpa khat i nei hi. Ama hong sihna le sihna pan a thawhkikna sungah eite in i kiphum hi (Rom. 6: 3, 4).\nNgeina, pau, tatzia kilamdanna tuamtuam nei mahta lehang bang hangin Jesuh sungah upna kikhat ding kisam hiam?\nPasian tawh Kizopkik Nasep\nLeitung in siatna tawh kidim hi. Gal, kido-na, buai-na namkim om den hi. Hih thute in mimal a kipan kimlepam, gam sung sukha hi. Khat veivei ciangin i nuntakna in siatna tawh a bei ding bang zel hi. Ahi zongin siatna in a tawntungin a om ding hi lo hi. Leitung in daihna, nopna tawh kidim dingin Pasian in nasem hi. Siatna in kipumkhatna susia a, na khempeuh in nopna le kipumkhatna tawh kidim dingin Pasian in a geelkholhsa hi.\nThu-um mite in nopna, daihna tawh kidim dingin Khrih in nasem hi (Eph. 2: 13- 16). Singlamteh tungah Khrih in a hong sihna tawh Jew mi le Gentail mi pumkhat hong suaksakin, biakna, minam, pau siksanin kipawlkhenna khempeuh hemkhia hi. Kum zalom khat hunlai Gentail le Jew in kipumkhat thei ahih manin tuhun pawlpi in minam, pau, ngei-na bulphuhin kideidannate hepkhiat ding hi lo hiam? Kipumkhatna tawh leitung mite tungah hotkhiatna thu i pulaak thei ding hi.\nKhrih sungah eite in mi thak hi-in, Pasian tawh i kipawl hi (2Kor. 5: 17 – 21). Tua ahih leh mite tungah bang thupuak i nei hiam? A kipumkhat pawlpi in kimlepaam mite tungah bang kilamdanna nei thei ding hiam?\nPasian sungah mi thak i hih manin thu-um mite in a tuam vilvel nasep kinei hi. Tua nasep khen thum kisuah thei hi. (1). Pawlpi i cih in Pasian tawh kigamla mite ahih hangun Khrih in a nunna a hong piakna tawh tu-in Kha Siangtho tungtawnin Pasian tawh pumkhat a suak mite hi. Eite in hun beikuan a leitung mite tungah thuman tangko dingin sapna ngah a cianlai mite i hi hi. I nasep in Pasian tawh kigamla mite Pasian tawh kipawl ding banah hih nasepna-ah amaute zong kihel dingin i samkhia hi. ( 2). Pawlpi in Pasian’ mite khatlekhat pumkhat suahna hi. Khrih sungah pumkhat i cih ciangin eite khatlekhat pumkhat i hi hi. A thu bekin pumkhat hi lo-in, pumkhat i suahna a kimuhtheih ding kisam hi. Khatlekhat kizopna nei-in kilemna, nopna tawh kidimin Jesuh Khrih in eite Honpa, le Tanpa hi, ci-in i pulaak hi. “Note khatlekhat na ki-it uh leh note in ka nungzui na hihna uh leitung mite in hong thei ding uh hi” (Jn. 13: 35). ( 3). Thu-um mite khatlekhat kipumkhatna le Pasian tawh pumkhat suahna in Pasian’ hotkhiatna thu in thuman thutak hi-in, vanglian hi, cih kilangsak hi. Satan in Khrih a do-na thu zong Pasian le a Nunzia do hi. Pawlpi in kipumkhatin, khatlekhat banah Pasian tawh pumkhat a suah uh ciangin mongnei lo Pasian’pilna pulaak hi (Eph. 3: 8 – 11).\nA Kimu Thei Kipumkhatna\n1902 kumin Ellen G. White in hih bangin gelh hi: “ Leitungah Khrih a hong nun bangin Khristian mite zong a nuntak ding uh kisam hi. Khrih in eite etteh ding hi. Mawhna a nei lo hi banah a lungduai-na, a dikna le a deihhuai-na khempeuh i etteh ding kisam hi.” Ellen G. White, Signs of the Times, July 16, 1902. Hih kammalte in Paul in Philippian pawlpi-te a laikhak hong phawksak hi. “Khrih lungsim bang note in zong na nei un” (Phil. 2:5).\nEph. 4: 25 – 5: 2; Kol. 3: 1-17 sim inla, hih dotnate dawng in. Bang thu-ah Jesuh tungah citak ding hong sawl hiam? Koi bangin leitung mite mai-ah hotkhiatna teci hi ding na hiam?\nI nunna-ah Jesuh i etteh ding tampi om hi. Mite tungah Pasian’ hehpihna theisak dingin hong kisawl hi. Midangte tungah thupha bawl ding (Matt. 7:12) le khatlekhat vangik puakpih ding (Gal. 6:2); kiniamkhiat ding le gamtat hoih nei-in pumpi cidam dingin hong hilh hi (1Kor. 10:31).\n“Ka itte aw, hih leitungah gamdang mi, a peempak bangin kingaihsun unla, na kha nuntakna uh tawh a kilehngat pumpi’ deihnate na kikham un. Gentail mite in note mi hoih lo hi, ci-in hong gensia nuamin mawhna hong zon ciangin, note’ hoihna bekbek mu-in Pasian a hong pai Ni ciangin a phattheih nadingun amaute lakah na gamtatna uh hoihsak tawntung un” (1Pet. 2:11). I gamtat hoihsakzia in mite tungah huzaap lianpi nei ahihlam i mangngilh kha hiam? Lungso-na kilangsak lo-in lungduai-na na kilangsak zaw hiam? Buai-na, hehna, thangpaihna munte-ah Jesuh lungsim dikna na nei hiam?\nLeitung mite in Pasian zia le tong a telkhial laitakin Pasian hoihna le a vangliatna a kilangsak ding mite i hi hi. Khrih kilangsak dingin a nungta na hih manin gamtat hoih tawh nungta-in midangte tungah thupha bawl ding i hi hi. I up thuman thutak a nuntakpih hi lehang i kimlepaam tungah i huzaap lian mah mah ding hi. Thu-um mite kipumkhatin leitung mite lakah Khrih zia le tong a kilangsak lehang a vanglian teci hi ding hi.\nNa nunzia in bang pulaak hiam? Mi khat in Jesuh nung a zui nuam dingin na nuntakzia panin bang in zui-sak nuam ding hiam?\nKilamdannate Sung Pan Kipumkhatna\nRome 14, 15 sungah Rome pawlpi kikhensak thute Paul in pulaak hi. Paul in thu-um mite a vaikhakna-ah khatlekhat kithuakin, lungduai ding hanthawn hi. Paul thuhilhna panin bang nuntakpih ding na hiam?\nRom. 14: 1-6 sim in. Koi bang ngaihsutnate in Rome pawlpi mite khenkhamin khatlekhat kipumkhat thei lo uh hiam?\nRome pawlpi a buai-sak thute in Jew biakna pawi tawh kisai thute hi. “Kiselna a piangsak thei thute” (Rom. 14:1) hangin Rome pawlpi buai hi. A buaipih uh thute in hotkhiatna tawh kisai thu hi lo hi. Mimal ngaihsutna kibatlohna tuamtuamte hangin buai uh hi zaw hi. Annek tawh kisai buaipih uh hi. Siam. 11 sungah sasiang le sasiang lo kigelh khin a, Paul in hih thu bang mah pulaak lo hi. Khristian masate in voksa a kipan sasiang lote ne uh hi, cih nading om lo hi. Peter in zong sasiang lo ne lo hi (Sawl. 10: 14). Upna neu mite bek in sa ngawl uh hi (Rom. 14: 2). Khamtheih lenggahzu tawh kisai buai uh hi (Rom. 14: 17, 21). Biakpiakna tawh kisai siantho lohnate buaipih uh hi. Rom. 14: 14 sungah ‘koinos’ ‘ a siang lo’ cih khiatna nei hi. Hih kammal in sa siang lote a pulaak kammal hi-in, Siam. 11 sunga sa siang lote a pulaak kammal hi lo hi.\nRoman mite lak pan mi kimkhat in annekkhopna-te ah kihel lo, ne lo uh hi. Bang hang hiam cihleh tua bang an in siang lo hi; milim biakna-ah kizang khin hi, ci-in ngaihsun uh hi. Tua bang mahin biakpiak ni tawh kisai buaipih uh hi. Amau buaipih ni in piansak ni 7 Sabbath tawh a buai uh hi lo hi. Bang hang hiam cih leh Paul in Sabbath zang hi (Sawl. 13: 14; 16:13; 17:2). Amau buaipih ni in Jew pawi ni, ahih kei leh antan ni hi. Mi kim khat in hotkhiat ngah nading ngaihsutna hi lo-in thukhun tuamtuamte zui uh a, tua bang mite mawhsak lo-in, amaute tawh kizopna-ah lungduai ding kisam hi, ci-in Paul in hanthawn hi. Upna, hotkhiatna tawh kisai thu bulpi ahih kei nak leh, ngaihsutna, sanzia tuamtuam a kibat loh ciangin kithei siamin khatlekhat tungah lungduai ding kisam hi.\nSeventh-day Adventist pawlpi in up le zuih ding thuguipi nei a, ahi zongin Adventist hi napi-in tua thute lak pan up kul lo, zuih kul lo a om ding hiam?\nTopa Nitak An a nek laitakun thupiangte (Lk.22: 24) le Pentecost ma-a thupiangte\n( Sawl. 1: 14; 2: 1, 46 ) enkak in. Bang in kilamdangsak hiam?\nSawl. 1:14; 2: 46 sungah ‘amaute pumkhat’ cih thu in ‘lungsim kikhat uh hi’ cihna hi. Mun khath biakpiakna neikhawm, thungen khawm ahih manun Jesuh kamciam bangin amaute tungah Kha Siangtho hong om hi. Tua bangin kikhopnate-ah khatlekhat kigensiat ding baih hi. Pulaak nuam uh hi leh Peter’ thanemna – Jesuh nial ahih manin a pulaak ding om hi (Jn. 18: 15 – 18, 25 – 27). Ka mit tawh ka muh mateng um kei ning a ci Thomas zong gensia nuam leh uh, uplahna a pulaak ding uh om hi (Jn. 20:25). John le James in vangliatna gam sungah dinmun ngah ding Jesuh kiang a nget uh ko-bawl nuam uh hi leh a gen ding uh om hi (Mk. 10: 35 – 41). Matthew zong siahdong ngei khat hi-in gensia nuam le-uh gensiat ding om hi (Matt. 9:9).\nAhi zongin Nungzuite in a lungsim uh kiniamkhiatin Pasian mai-ah ki-ap uh hi. Topa’ na sepna dingin Kha Siangtho a kisaplam uh kiphawkin Pasian tungah thungen uh hi. Amau hamphat nading ngen lo uh hi. Mite in hotkhiatna a ngah nadingun thungen uh hi. Mun tuamtuamah hotkhiatna thu gen ding kisam hi, cih phawk uh hi. Tua hangin Topa’ kamciam bangin Kha Siangtho ngen uh hi.” Ellen G. White, The Acts of the Apostles, 37.\nNungzuite khatlekhat tua bangin kipumkhatin thu a ngetkhop uh ciangin Pentecost ni-in a lamdang Pasian’ ompihna ngah uh hi. Pasian tawh kinai zaw semsem ahih manun amau mimal khatlekhat kibatlohna tuamtuamte hemkhia-in Kha Siangtho tawh kidim dingin kigingkhol uh a, hangtakin Jesuh sihna le sihna pan a thawhkikna thu tangko ngam uh hi. Jesuh in amaute’ mawhna khempeuh maisak hi, cih lungmuang uh hi. Tua manin lawpna tawh mainawt uh hi. Jesuh in amaute aa dingin nasem hi, cih lungkimna nei uh hi. Jesuh sungah hotkhiatna om hi, cih thu a up manun Ama zia le tong nei-in Ama gamzai nadingin nasem uh hi.” Ellen G. White, The Acts of the Apostles, 48. Topa in amaute zangin na lianpi sem hi. Tuhun pawlpi zong tua bangin nasem ding kisam hi.\nMite’ mawhna i muh pahpah hi. Koi bangin mite’ gitnatlohna hemkhia-in, kipumkhatin Pasian’ na semkhawm thei ding i hiam?\nNgaihsutbeh Ding: Ellen G. White, “ Unity in Diversity,” 98 – 103 in Evangelism.\nPawlpi masa sungah kipumkhatna, kibatlohna tuamtuam om taleh nasepkhop theihna cihte leitung mite mai-ah vanglian teci suak hi. “ Kha Siangtho in pawlpi makaihin, thukhensatnate-ah makaih hi. Kha Siangtho in hih bangin pawlpi makaih hi. Pasian in pulaak – nasep zia ding Kha Siangtho in hilh hi, Cornelius, Ananias, Philip makaih hi. Nihna-ah Lai Siangtho kimakaihsak uh hi. Khensatna khat peuh Lai Siangtho siksanin khensat uh hi. Thu-um mite kipumkhatin mi honpi’ pulaak thute zong Kha Siangtho’ makaihna hi, ci-in sang thei uh hi. Ngei-na tuamtuam, sanzia tuamtuam, thuzuihna kibatlohnate ah buai-na a hong ciangin Kha Siangtho in pawlpi’ khensatna khempeuh makaih hi.” Denis Fortin, “ The Holy Spirit and The Church, in Angel Manuel Rodriguez, ed., Message, Mission, and Unity of the Church, 321, 322.\n1. Na lawmte tawh Wednesday ni-a dotna kikum in. Koi bangin SDA pawlpi in up ding le zuih ding, nial ding hepkhiat ding thute khensat hiam?\n2. Koi bangin Jesuh sihna le sihna pan thawhkikna a um pawldangte tawh kizopna nei ding i hiam?\nTomkaihna: Kipumkhatna kilangsak pipen in Jesuh hong it bangin khatlekhat ki-itna hi. Hotkhiatna sungah nungta-in khatlekhat mawhna kimai-sak ciangin kizopna kip, kipumkhatna om hi. Khrih sungah kipumkhatin i upna i pulaak dingin hong kisawl hi.


timestamp: atn

url: =Khang Tangthu Nihna 23 | Siantongluan.net\nKhang Tangthu Nihna 23\nKhang Tangthu Nihna 23 |\nAhih hangin a kum sagihna kumin Jehoiada amah kihanthawnin a za-a a ukte, Jehoram tapa Azariah, leh Jehohanan tapa Ishmael, leh Obed tapa Azariah, leh Adaiah tapa Maaseiah, leh Zikri tapa Elishafat-te tawh thukimna khat a bawl hi.\nTua ciangin Judah gam sungah amaute pai kawikawi-in Judah khuapite khempeuh panin Levi mite, leh Israel mi beh lutangte khawmin Jerusalem-ah hong pai uh hi.\nTua ciangin a kikhawm khempeuh in Pasian biakinn sungah kumpipa tapa Joash tawh thuciamna khat bawl uh hi. Tua ciangin Jehoiada in amaute kiangah, "En un, kumpipa tapa! Topa in David suante tawh kisai-in a gen bangin amah uksak un.\nNote in hih bangin na hih ding uh hi: Sabbath ni-in nasep a peng no siampite leh Levi mite sung panin seh thumah seh khat kulhkongpi cingte na hi ding uh a,\nseh thumah seh khat kumpipa inn-ah omin seh thumah seh khat Khuabul Kulhkongpi-ah na om ding uh hi. Tua ciangin mi khempeuh Topa biakinn tual sungah na om ding uh hi.\nSiampite leh na a sem Levi mite simloh, Topa biakinn sungah kuamah lutsak kei un. Amaute a siangtho ahih manin amaute lut thei ding uh a, ahih hangin mi khempeuh in Topa sawlna na mang ding uh hi.\nLevi mite in a khutsung uhah a galhiam ciat uh tawh kumpipa cing ding uh a, biakinn sungah a lut peuhpeuh kithat ding hi. Hong tum ciang hita leh a pusuah ciang hita lehah kumpipa tawh om un," a ci hi.\nSiampi Jehoiada thupiak khempeuh bangin Levi mite leh Judah mi khempeuh gamta uh hi. Amaute in amau mi ciat Sabbath ni-in na a sem ding mite tawh Sabbath ni-in nasep a peng ding mite hong paipih uh hi; bang hang hiam cih leh Jehoiada in nasep a peng ding siampite ciahsak lo hi.\nTua ciangin siampi Jehoiada in Topa biakinn sungah a om, Kumpi David-a ahi ngei teipite leh lum lian leh lum neute, a ukte tungah a pia hi.\nTua ciangin amah in mi khempeuh a galhiam ciat uh tawh kumpipa a cingin, biakinn leitaw lampang pan leilu lampang, biakna tau leh inn kiimah a koih hi.\nTua ciangin amah in kumpipa tapa paikhiatpihin ama lu tungah kumpi lukhu khusak a, kumpi za ngahna lai zong a pia hi. Tua ciangin amaute in kumpi-in amah taangko uh a, Jehoiada leh a tapate in amah sathau nilhin, "Kumpipa khansau hen!" a ci uh hi.\nMite tai-in kumpipa a phatna uh gamlumna Athaliah in a zak ciangin mite omna Topa biakinn-ah a pai hi.\nAmah a khuadak ciangin, biakinn lutna-a om a khuampi gei-ah kumpipa a ding, leh a ukte leh peengkul tumte kumpipa gei-ah a om, leh gamsung mi khempeuh lungdamin peengkulte a tum, leh lasate a lasakna nate uh tawh tua pawi makai-in a na om uh a mu hi. Tua ciangin Athaliah in a puante balkekin kiko a, "Sawmsimna! Sawmsimna!" a ci hi.\nTua ciangin siampi Jehoiada in galkapte tungah a kikoih a ukte paikhiatpihin amaute tungah, "A gualin a cingte lak panin a pua-ah amah paikhiatpih un. Amah a panpih mi khat peuhpeuh namsau tawh kithat ding hi," a ci hi. Bang hang hiam cih leh siampipa in, "Topa biakinn sungah tuanu that kei un," ci hi.\nTua ahih ciangin amaute in tuanu man uh a, kumpipa omna inn Sakol Kongpi vangah paikhiatpihin tua lai-ah amah a that uh hi.\nTua ciangin Topa mi ahihna ding uh Jehoiada in amah leh mi khempeuh leh kumpipa kikalah thuciamna khat a bawl hi.\nTua ciangin mi khempeuh Baal inn-ah pai-in a inn a laikhia uh hi. Amaute in a biakna taute leh a milimte sukham uh a, biakna taute mai-ah Baal siampi Mattan a that uh hi.\nTua ciangin Jehoiada in David hih ngei bangin, Moses thukham sungah a kigelh bangin lungdamna leh lasakna tawh, Topa tungah meihal biakna a pia ding, Topa biakinn a en dingin David in a vaihawmsa Levi siampite leh Levi mite ukna nuai-ah Topa biakinn a vil galvilte a koih hi.\nLam khat peuhpeuhah a nin mi khat peuhpeuh hong lutlohna dingin Topa biakinn kulhkongpite-ah amah in kulhkongpi cingte a koih hi.\nTua ciangin amah in galkap ukte, mi liante, mi a ukte, leh gamsung mi khempeuh a paipih hi. Tua ciangin amaute in Topa biakinn panin kumpipa inn kulhkongpi tungnung tawnin kumpipa paipihsuk uh hi. Tua ciangin amaute in kumpi tokhom tungah kumpipa tusak uh hi.\nTua ahih ciangin gamsung mi khempeuh lungdam uh hi. Namsau tawh Athaliah a kithah khit ciangin khuapi sung a nuam pah hi.\nTedim Lai Siangtho / Laibu: Khang Tangthu Nihna 23


url: =Tulai Malaysia khuahun (Operasi khauhmahmah ding) :: ZOMI DAILY\nposted on 1 July 2018 at 4:18 pm Lomkholna: CinNgaih, Malaysia, News, Zomi\n01/07/2018 pan kipan in Malaysia gam ah oparasi om ding acih khitciang Kawlgam mi akihel in gam dang mikhempeuh lunghimawh tek cih ka theih ciangin telsiam in kalung himawhpih mahmah hi. Adiakdiak in ka gennop in kimat kihen tawh kisai in Malaysia gam ii Immigration department te in tu a abawl pat uh hilo in kumsim kumsim in geelna khat tawh ahih kinken uh a hi hi.\nTukum adingin alamdang diak ding ah kumpi thakte khakna (phallohna) hangin amasa kumpi thuneite sepsa khempeuh khawlsak in adang athak geelna bawl dingin ngiimna tawh asep uh ahi hi. Kumpi luite in bem tawh om a nasep te kumpi phalna ngaha nasep theih nading 6P Program, 3P Program leh Rehiring Program ci in e-card piakding geelna khempeuh te in khatzong lamet bangin hih theilo hi. Tua geelna te in 30/06/2018 ni in tettan beita ding ahih man in tettan tuu ding maw tuu lo ding cih pen bangmah kician nailo hi.\n01/07/2018 khitciang in bem tawh om a nasepte man ding geelna om bangin man ding cih thu agen khiat uh hangin June kha nipi masa pan kipan in Ansai thupi zaw deuhte, Set zum, Inn lam na munte leh mi teenna inn te, KL lutna pusuahna lam te ah palikte, Immigrationte leh mawtaw pikel te in mawtaw te sit in, bus te tungah kah in gamdang mi om dingin muanmawh te sit na abawl thu Malaysia Immigration Page (JIM) ah suaksak uh hi.\nBangbang ahizong hih kimat kihen te in ciangtan nei in man ding uh a,gamdang mi nasep te ateing sawm a sim in om ahih man in camp (11) ah akisap sang tam zaw in koih theilo hi. Hih camp te pen gamdang pan a theihpihna ngah (ISO 9001) standard camp hihna ciamtehna ahih man in akisap sang tam zaw kikoih theilo hi. Azenzen in koih in hileh camp a om te ana asi hong tam leh hih camp pen kisit in ISO ciamtehna ngahna letmat pen kilaksak kik ding hi.\nTua hi in kimat kihen tawh kisai in pautauh lua kei un, azenzen in hing kimat a leh hong buaipih thei ding lawm le gual te phone no. kem in ih pum tungah zong sum tawn khat kem in vaksuk vaklohna ah kiging ciat ding deihsakna tawh kong theisak nuam hi.\nTulaitak PM Mahathi kumpi thakte in gamdang mi nasem omlo in amau gam in sumzongna peuhpeuh ah amau gammi bek tawh kicing zolo hi. Tua ahih man in kimat kihen pen ciangtan khat koih in bem tawh om a nasep te pen kumpi phalna ngah a nasep theih na ding program athak khat bawl in amau gam ii sum lutna nakpi khat ahi gamdang mite pen work permit abawlsak kik thu ka lametna thu kong gen hi. Kawl gam mite kimat kihen tawh kipelh ta un. Cin Ngaih Credit: Thiha Mg Mg\nPrevious: Kum 41 aphakhin Malaysian papi khatin kum 11 aphapan numeino khat teenpih\nNext: Ihmutna le Hauhna laibu sungpan a lian 4 sungteng


url: =Laisim a manphatna ~ Tg. Samuel Nas :: ZOMI DAILY\nposted on 25 February 2017 at 12:39 pm Lomkholna: Article, TgSamuelNas\nHih thu tawh kisai in bel kei sanga thei zaw tampi tak om ding cih ka thei a, ahizongin hih lamsang sim ding tam muhloh ka hih manin kei suangneu khat ong kikokhia kik hi ning.\n‘Sakol tui duhlo, kipia zolo’ cih la khat I nei a, pilna tawh kisai in hih thu man phadiak hi. Ei sung panin deihna, lunglutna leh dangtakna I neih limlim phot kei leh bangmah pianglo hi.\nTua leh mipil I cih limlim pen lai simlo omlo cih zong I lungsim kiu khatah om limlim leh deihhuai. Ralph Waldo Emerson in a genna ah, “Mipil tungtuang khat ii pilna thusim na theihnop leh a laibu simte min dong in.” na ci hi. Cihnopna ah, kuamah a pilsa a suak ki-omlo a, amau zong ana top tawm vive mah cihna hi. “I kipilsak kei leh a haisa in a suak I hi hi.” – Sia Job Thawngno\nKhai le! LAISIM MANPHATNA :\n1. I thutheihna hong behlap :\nLaibu sungah thu hoih leh thu manpha tampitak kikholkhawm a, tuate I na sim ziauna tungtawnin I thutheihna tampi tak kibehlap thei hi. Lai Siangtho lui sungah, “Ka mite theihna kitangsap manin suksiat in om uh hi” cih khat zong na om hi. Suksiat leh khema I om loh nadingin pen thu I theih zek mah ana kul hi.\n2. I pilna hong behlap banah thu hong ngaihsun thei sak :\nMipilte in kum tampi sung lai ana simna uh leh ana hanciamna uh tungtawnin a ngah uh pilna pen laibu sungah a mang ngei nawnlo dingin na khumkhawm uh hi. Tua laibute a manphatna thei a ana simsim te pen mipil hi lel hi. Tua ciang mipilte laigelhte I na sim simna in amau tawh pumpi in I kikhawlh theihloh hang lungsim tawh a kikhawlkhawl kisuak a, manpha lua hi. Mipilte tawh hun tam zang zo leng ei zong mipil kisuak ziau ding dan hi, damdam in.\n3. I kimuanna(confidence) hong khangsak :\nThutheihna in I pilna hong behlap banah thu ngaihsut theihna leh ciimna cih khawng tawh hong kithuahkhawm to lai ahih manin eimah ah I kimuanna tampi in hong khangsak hi. Tua in mite lakah I mai hong tang sak a, I gamtat luhek hong nuamsak in, pahtakna zong hong ngahsak behlap lai hi.\n4. Lawhcinna lamah hong kha :\nLaisim pen lawhcinna hi pah sam lo cih bel I thei tek ding hi. Thu thei keei napi in zattak hetlo cih bang zong mi tampi tak om hi. Bang hang ai tam? Khatah pen, a theih uh thute nuntakpihlo uh cihna hi.\nI gennop zawkin, laisimna in lawhcinna lampi ah hong kha in nakpi in hong huh ding hi. I lampi zuih sawmna lamah pen ei maiah mipil tampi ana pai khin uh a, tuate in ana tuahsa uh thute lai ah gelhin sim theihin ana koih uh hi. Tuate en i na metbawl theih ding pen thupi.\n5. Nisim tha hong guan :\nI pumpi hoihtaka a function theihna dingin pen ann hoih taka i nek kisam a, tua bang mahin I khuak leh I lungsim in zong ann hoih kisam den hi. Motor zong hat taka a tai theih nadingin petrol/diesil I thun zel kisam a, en zong I nisim nuntakna ah thathak I lak zel nadingin pen laibu hoih kisam hi hang.\n6. Thugen leh thugelh ah nakpi in hong huh : Thu i gen ding ciang ei theihna bek pen na kicing khin hetlo hi. Tua manin hih munah laisimna a manphatna hong kidok hi. Thu I gelh ciang zong tua bangmah hi. Tua ciang lai a na simsim te ii thugen leh thugelh pen zaknop deuh se hi. Lai tam sim mah ana thupi koikoi ei.\nHi teng banah I khuamuhna hong zaisak, hai mahmah na pan hong honkhia, hong khanglo sak, hong picingsak, I pai ngei lohna munte ah hong paisak cih khawng leh a hoih vive adang zong tampi tak zong om lai ding hi.\nBEHLAPNA A LIAN NGA\n1) Sim theih ding laibu tampi om a, ahizongin laibu khempeuh a hoih hi khinlo hi. Amasa pen ah, laibu hoih penin Lai Siangtho ahi hi. Laibu dang I hahkat zo kei zongin hi beek bel hahkat huai mahmah.\n2) Thu hoih tawh hong vak ding, na khuamuhna hong zaisak ding leh a hoihzaw na suah theih nadinga hong challenge thei laibu pen laibu hoih hi a, tuate sim zel in. A hoih pente mah na hun hoih pia in.\n3) Laibu i sim ciang laigelhte (author) tawh a kikhawl kisuak a, tua manin lawm hoih i tel bangin laigelhmi hoih zong teelhuai hi.\n4) Pasian mizat minthang Spurgeon in laisim tungtang a genna ah, “In reading let your motto be MUCH NOT MANY ” na ci hi. Laibu hoih I sim pen tam veipi sim kikkik zaw dingin, a sunga thu hoih omte limtak suuk khia in notes khawng zong la zihziah lel ding, tua pen mimal takin kimetpih zaw zel hi. Laibu tampi theician mello a sim zelzul sangin master nih leh thum i neih pen kiphattuam zaw cihna dan aive.\n5) I khuak in pen thu na mangngilh ziauziau thei hi. Tua manin thu hoih i sim khakte pen notebook ah tei khia zel leng, tua in I laisimna man om sak diak hi. Pen tui tawmcik in leitung a khuak hoihpen sangin na hoih ciamteh thei zaw cih mangngilh kei ni.\nA tawpna ah, hun neihloh kawmkal ah LAIBU HOIH TAMPI BANGCI’N SIM THEI DING cih tawmkhat gen lai leng. Hih tawh kisai pen Lydia Roberts in Boston Globe ah ana gelh anuai bangin hong teikhia ziau ing.\nKamtam lo ding.\nBag ah laibu pua den ding.\nNa lukham nuai ah laibu koih ding. Na ihmut theih kei leh sim ding.\nHun dang sangin minit 15 in tho baihin lai sim ding.\nAnn buk leh kizepna mun cihte ah laibu sim pak theih ding koih koikoi ding.\nMi punctual lote tawh kimuh ding ciang laibu tawi hamtang ding.\nDentist, doctor akl. lawyer khawng tawh kimuh ding ciang laibu tawi ding.\nTraffic jam khawng ah na awk cianga na sim theih dingin car sungah zong laibu koih ding.\nLaibu keng lo in khualzinkhia ngeilo ding.\nNa khut ah na tawi laibu khat pen inn ah na koihcip laibu nih sangin manpha zaw cih mangngilh ngeilo ding.\nHi teng bang i gen khit ciang, challenge khat bawl nuam hang. Mite in kum khat in laibu 50 val bang simin hanciam thei uh ahihleh nang bangzah hanciam ding? Ni khatin laidal 10-15 ta beek sim ning ci-in na hanciam thei diam? Tukum in laibu 10 beek sim ning na ci thei diam? Hanciam huai lua hi aw. Ahang pen ei ading mah hi a, i pilna ding mah hi.\nTg. Samuel Nas @ Thu Hoih La Hoih\nPrevious: Saddam Hussein inzong “VX nerve agent” tawh mi tultampi thatngei ~ ZD\nNext: ZAM Thupuak :: 26 February 2017\nEi a kidem I hi maw, kidmna man nailo pi


url: =Tulaai Leitung Thuthang Tuamtuam Updates Feb 24,2014\nKawlgam Census leh Zomi\nOngtung kuanta Kawlgam milip kisimna ah iminammin man Zomi icih kimtheih nading in kawlgam sung a om kipawl kheempeuh in nasiatak in kawlzaangkuam, Khamtung gamkheempeuh ah nasia tak in na asep laaitak hia, Sumtampi tak mah kisam ahihman in kawlgam gampua lam a om Zomi kheempeuh in thasaan in ipanpihding konghan thawn nuam hi.\n2014 Zomi National Day Bowling Green khua ah Zomi Census Fund cih thulu tawh nasia tak in Pu Thang Khawm Pau in genna ongnei mipi in iminam kivei mahmah ahihman in kipiakhia ziahziah in $800 vaal kingah hi. Sum kheempeuh ZIUSA tung ah puakding in thukimna kinei hi.\nZomi ait te ading in tulian peen naseptheihna hun hoih mahmah hia, min bang acitam cih hilo zaw in ken bangzahtawh ma kapangzotam acikim ding in konghan thawn hi. Khedap khat puankhat ahioh piannaak leh $100 hipahpah lel a mikim in kisilh zo lel hi. Tutung lian ah mikim in khedap khat leh Zomi koi manpha zaw ci in lungngai ding in konghanthawn hi.\nKhanglui ten puakkhop zangh acih mahbang in ineihsate gawmkhawm leeng zangh in natampi kiseemzo ding hi. Kambek tawh gengen, laai bek tawh atat tepawl leh Huih bung tawh Zomi kilaamzolo ding hi. Kawlgam a om imakaaite in ongsuding a, ei gamdang a omten huai ding hang ci in konghan thawn nuam hi.\n· Kawlgam Chin state Mindat khuapi a kibawl Chin National Day ah Kawlgam President U Thein Sein in apai theihloh nading leh alungdam pihna laaipuak in , Bowling Green,Kentucky USA a kibawl Zomi National Day ah Governor Steve Besthear in ongpai theihloh nading leh onglungdampih na laai ongpuak hi.\n· Kawlgam sung a minam 135 tawh mikisim ding cihtawh kisai in phuahphatding thu Feb 24,2014 ni in Amyotha Hlutdaw khawmpi ah kikum uha, Kawlgam Immigration zalian nihna U Win Myint in hihthu peen ani naai mahmah ta ahihman in kisim khitciang hoihtak in kiphuahphading hi ci in dawng hi. Kawlgam ah mi kisimna bawlphatna kumtampi sung ah omlo a kipsakna kician zong omlo ahihman hih 135 peen man hi kici theilo a, mikisim khit ciang pawlkhat kiphiat ding , pawlkhat kibehlap ding hi ci in genbeh hi.\n· Thailand gam kumpi langpang mipi te lungphona phualpi Bangkok khuapi sung ah Feb 24,2014 ni in Bomb khat puakham a naupang numeino kum 4 khat leh adang nih si in mi 20 in liamna ngah uhhi. Hih bang naupang sihna apianphet in UN General Secretary Ban Ki moon in Thailand gambuaina aventheihna ding in UN in palaai aseptheihnading in heel hi.\n· Ukraine gam buaina khangsemsem ahihman in Ukraine President Viktor Yanukovych matding in Home Minister Arsen Avakhov Feb 24,2014 ni in face book tung pan taangkokhia hi.\n· Kumsim a aneih den uh South Korea leh USA te kipawlkhawm a gaaldo sinna north Korea te deihloh kawmkaal ah Feb 24,2014 ni in kipan ta uha, April 18,2014 niciang manding uhhi. Hih gaaldona kisinna ah US gaalkaap 12,500 kihelding a, Computer,Vanlam,leilam ,tuilam acing in kimawl ziahziah ding uhhi.\n· Egypt gam Prime minister aseempak Mr Hazem Beblawi in ahanggenlo in Feb 24,2014 ni in gambup TV tungtawn in anasepna pan kakhawl hi ci in lam etkholh hetlopi in taangkokhia hi. Amah peen 2013 President Morsy akimat pan akisehpak Prime minister ahihi.\n· Pakistan a om Taliban gaalkaap Zalian peen Mr Asmatullah Shaheen Feb 24,2014 ni in alawmte tawh Miranshah khauneu khat ah ahawhlaaitak amin kitheilo thautawi pawlkhat in nakap in amah leh alawmte thum si uhhi ci in tuakhua aom mite leh asanggamte in taangkokhia uhhi.\nKhialhna aomkhaak aleh ngaihdam bawm ah maw


url: = Tinaung Takluem SAWLTAKTE 12\nJames Thina le Peter Thongtakna Thu\n1 Tua hun pawl in Herod kumpipa in pawlpi sung mi pawlkhat te vawtsiat tu in man hi.\n2 Taciang John i suapuipa James sia namsau taw that hi.\n3 Hi thu in Judah mite lungkimsak hi, ci a mu ciang in, Peter zong mat thua sawm hi. Hi hun sia tol saw ngawl anluum poai hun sung a hihi.\n4 Taciang Peter a mat zawkciang in thongtaksak a, ngalkap sawm le luk in cing tu in ap hi; taciang paisanpoai zawkciang in mihon mai ah pusua tu in ngeal hi.\n5 Tua ahikom Peter sia thong sung ah koi nginge hi: ahihang pawlpi te in ama atu in Pathian tung ah tatsat ngawl in thungetsak uh hi.\nPeter Thong Sungpan Suakta\n6 Taciang Herod in a pusua tu ni zan ciang in, Peter sia ngalkap ni te ki laklaw ah thikkhol ni taw hen in mu hi: a cingte in kongkha maipan in thonginn cing nginge uh hi.\n7 En vun, Topa vantungmi sia a kung ah hongpai a, thonginn sung ah khuavak tang hi: Peter pang pan in beang a, thosak hi, taciang manlang in tho in, ci hi. Taciang in a khut pan thikkhau te tak hi.\n8 Vantungmi in ama kung ah, na kawngkhau kil in a, na peangdap bul in, ci hi. Taciang a son bang in Peter in vawt hi. Na puan sil in a, hong zui tan, ci hi.\n9 Peter pusuak in, vangtungmi zui hi; taciang vantungmi i vawt teng sia a tatak hi, ci a he bua hi; ahihang mangmu bang in ki ngaisun hi.\n10 Inn doi khat na le doi ni na a kan zawkciang in, khuapi sung paina thik kongpi dong theng hi; tua thik kongpi sia amathu in kihong a: amate a puasang ah pusuak uh hi, taciang lampi khat dungzui in a pai zawk uh ciang; vantungmi in Peter nusia hi.\n11 Peter a khang hong ciim a, a tel thiang kik ciang, tu in a thiangtak in ka tel hi, Topa in Ama vantungmi sawl in, Herod khut le Judah mite lametna pan in hong suatak zo hi, ci hi.\n12 Peter in hi thu a ngaisut zawkciang in, Mark a kici John nu Mary te inn ah pai hi; tua mun ah mi tampi te thungen in ki khawm uh hi.\n13 Taciang Peter in kongpi i kongkha a kik ciang in, Rhoda a kici naseam nu in ngai tu in pai hi.\n14 Taciang Rhoda in Peter aw hi, ci a heak ciang in, lungdam lei ahikom kongpi hong ngawl in, innsung ah tai hi, taciang kongpi mai ah Peter ding hi, ci in son hi.\n15 Amate in, mawmaw ni hi, ci uh hi. Ahihang, a tatak a hihi, ci valeng hi. Tua zawkciang in amate in, ama i vantungmi hi tu hi, ci uh hi.\n16 Ahihang Peter in king top lai hi: taciang amate in kongkha a hon uh ciang in, Peter mu uh a, lamdangsa mama uh hi.\n17 Ahihang Peter in a thim natu in a khut taw lak a, Topa in thong sung pan bangbang in pusua, ci thu amate tung ah pualak hi. Taciang James le suapui te kung ah pai tavun a hi thu te son tavun, ci hi. Taciang amate pusuak uh a mundang ah pai uh hi.\n18 Khua a vak pociang Peter sia bangsuak ci thu taw kisai in ngalkap te sung ah buaina lianpi hong piang hi.\n19 Herod in Peter a zon ciang in, mu ngawl a, a cing te thusit in, thalup natu thu pia hi. Taciang Herod sia Judah ngam pan pusuak a Caesarea ah pai a, tua mun ah tam hi.\n20 Herod sia Tyre le Sidon mite tung ah nasiatak in lungkim ngawl hi: ahihang amate thu kisi tak in Herod kung ah hongpai uh hi, taciang kumpipa lupna inndoi cingpa Blastus pawlvawt uh in, kilemna ngen uh hi; banghangziam cile amate ngam sia Herod ngam sung pan hongpai an le tui taw nungta a hi uh hi.\n21 A ciangtan ni in Herod sia kumpi puan taw ki pua a, kumpi tokhum tung ah to in mipi te tung ah thu son hi.\n22 Taciang mite in, hisia sia mihing aw hi ngawl hi, pathian aw hi, ci au uh hi.\n23 Tasia pociang Topa vantungmi in Herod vel hi, banghangziam cile ama in Pathian minthanna pia ngawl hi: ama sia than in ne a, thi hi.\n24 Ahihang Pathian thu khang in ki zel hi.\n25 Barnabas le Saul sia amate nasep a man uh ciang in Jerusalem pan hong heakkik uh a, Mark a kici John hong tonpui uh hi.


url: =Leii leh Ha zong kipet ~ MUC\nLeii leh Ha zong kipet\nAdmin 10:44:00 PM Articles, Conference Pianna thu\nMikhat acina lua in om a, amu khat in hihpa pen akhuasik hidinghi, kituncip keei ahihteh ci hi, adangkhat in acisalua(nattun) hiding hi kituncip mawk ahihteh akhua-ul suaksaknuam a kituncip hidinghi ci hi, adangkhat in... etc. hizong acina pa natna-in mi'n tuncip a, amah leh amah kiphelzolo-in kivialcip nahi lel a, kihongkhia leh adam ding nahi lel hi akiphel masial nak haksa in kei peipei mah ding hi.\nNagamtatna ding khempeuh hongnawngkai sak hongkhakkhak keei mi omleh nang pen acina alunggimgim nahilel a buailohna dingpi a abuaibuai na hihi.\nNa pa-in tui hongbuakzolo-in nomzolo nahihmanin keulua mahmah ing ci'n khualzin ding nangetnget laitak in zinkhia inla paikhia-in kei tawh kisai nonlo ci'n hong hawlkhia henla nasilh naten hong kengsak kei laileh bangna gen dinghiam? Mi ihawlkhiat leh aneih alam teng zong tawh hawlkhiat ding kilawmlo ding hiam? ami deihlo-in aneih leh lam teng iplah keei dingcih pen hawlkhiat kician tatak ahizo ding hiam?\nThesaloni masa sungah Pawlluh in kei pen asuan pa kahi a, Aapawluh pen atui buak pa hi acih mah bangin ikawlgam sungah tuibuak kician salo a, amau leh amau akibuak nuamte kibuaksak in thusia guanguan kei leng kilemna ombaih pen in ngaihsun ing. Mihing ihihmanin kithumaansak keei in ki Kuhkal sak veva keei in om in hoihlo isak te sumaimang naum pahpah leng apiangsak Ih biak Pasian adip ngek asu-in akhasia lua ding hiam? ken thu ken ding leh mi dantat dingin cik in nang hong sawl kahihiam? Church Manual sungah kigelh lawmlawm liang ahihiam? hong ci leh bang ci dawnkik ding?\nSDA nahihleh na-upna ah kiptak in dingin "Leii leh Ha zong kipet" cih paunak inei hi. Akipet te kipet henla apetpet nuam te ihihloh na dingin Topa lungduai na khentelsiam na hong guanciat hen. Nenaveh khuapi siat ding a-ut Zawnah ibat loh na dingin akhial te a kisik theihna dingin thungetna tawh pangciatni, Leitungah gualzawhna in sawtpi kimanglo hi. Leitung pilna tawh Court te ah nuamsa-in thei ikisak laitak in tua pilna hongpia Pasian ahihlam phawk tekni, abawlsa te tung thukhen ding Pasian in leitung mihingte hongcialnai lo hi, Vantungah Kum 1000 ima'n ciang thukhen ding te ihipan hi. Halelujah Topa lian hi.\nVeina lianpi tawh


url: =Pathian Na Hong Zong | Siyin Chin Baptist Church\nPathian Na Hong Zong\nPosted by thawngno ⋅ July 20, 2016 ⋅ Leave a comment\nA bosa kum 14 kiim, Lai Thiangtho saang ka kaa lai Tommy a kici saangpatang khat taw ka kihe ngei hi. A sam sau thilthul a, a luheak ngamtat daan en leang Pathian naseam thei tu bang mama hi ngawl hi.\nNi khat Tommy in thu khat hong dong hi. “Ni khat ni ciang Pathian mu tu, ngupna nga tu, nong um le?”\nManlaang tatak ma ka zo kik pai hi, “Um bong, bangma hun Pathian mu buan ci te”.\nTawmvei dingdeng zawk ciang – “Pathian na za-zon hang nga ngei bua vak te, ahihang Pathian na hong zong le hong nga nanak tu um ing” ci in ka zom kik hi. Ka son nop thu tel tuak meal ngawl ahikom, lungmang tuak mama in, hong pai khia hi.\nNi le tha te hong bo tato a, Tommy zong a saang zo in degree nga ci ka za a, ka lung dam pui hi. Ahihang, khua ngei dingdeng zawk ciang cancer nga a, dam zo nawn ngawl tu ci thu ka za leleo hi. Ka thin a nuam bua ngeo-ngau hi. A omna kan in haw lei tong ci ka ngai su-sut laitak, ama hong theng zaw pumsai hi. Ngawm in kiam mama a, a sau thilthul sam te zong cancer kibawlna hangin om nawn ngawl a, pul siat zo hi. Ahihang a aw sua sia nidang sang zong kho pai zaw a, a mit haa zong tui sitset ka sa hi.\nKa mu peuma ciang, “Tommy, dam ngawl ci hong za a, kong ngai su-sut laitak ve” ci in ka muak hi.\n“Dam ngawl peu khi nga, cancer hi, ngei thithim kik zo ve, tawm vei thu ih son thei tu?” Ki nga lalawm hi ka ci le, hong son nop teng hong son hi.\n“Ih saang kaa khop lai Pathian zong lete mu ngei bua vakte nong ci na ciamte lai le? Pathian na hong zong le hong mu nanak tu hi, hong ci zawsap vete. Tasia lai nong son thu tel zo ngawl lamdang sa mama khi ve. Tasia thu tu dong mangil thei ngawl khi ve”\n“Ka nuntak sung Pathian zong in hanciam mama ing, ahihang nong ci bangma mu ngawl takpi khi hi. Cancer ka nga ciang syavuan te na ka ngilpi lom khat hong laak keak sak a, tasia tak ciang Pathian ka mu ngawl phamaw ci in, patauna le thin ngimna taw nasia zon saseam khi hi. Ahihang mu tuan bong.”\n“Hai ngawl ka cancer natna ngilpi pan ka pum sung buppi kizel siat zo ci syavuan te in hong son laleao ciang, ka patau saseam a, tu dong Pathian mu ngawl lalai ci in cimaw cip khi hi, vantung kongkhat nasia tatak in kiing a, nisim Pathian sam in au hikaleang, nong ci bangma Pathian mu tuan ngawl khi hi.”\n“Pathian ka zazon hang mu zo ngawl kahikom, khaak bel ciang ka Pathian zon tawlngah ka sawm a, ka thi maa ka innkuanpui le hong it teng atu thupha khat beak seam zaw leang hoi tu ci in ka ngaisun hi.”\n“Ih it mama mihing khat tungah kong it hi ci son ngei ngawl in ih thi san le, hehuai mama hi, ci in na son ngei thu khat phawk kik ka hikom, ka innkuan pui teng beak leitung ka nusiat maa “I love you” ci lei tong ci in ka kipan hi”\n“Ka pa pan ka kipan a, haksa ka sa mama hi. Innmai ah tadensa sim in a to ka pa haksa sa pipi maa ka neak vahoi hi”\n“Pa, thu khat kong son thei tu le?”\n“Son aw, bang thu son nuam ni?”\n“Ah… A thupi mama thu khat hong son nuam khi ve” Ka pa na a tadensa sim khia in lamdang sak tuak mama a hong en hi.\n“Bang thu son nuam ni, son vale”\n“Pa…hong it mama khi hi, ka thi maa kong it mama hunlam nong heak man ngawl tu lau kahikom hong son hi tong” ka ci hi.\nTawmvei a thu son tawlnga in nui hi, tuazawk ciang athu son zom kik hi.\n“Ka pa na a tadensa sim zanghlai sia thakhatthu khia a, ding in hong koai cip hi. Tuazawk ciang hong kap vazuk hi, ciang kei zong hong it mama khi hi, hong ci kik hi. Tua nitak ka pata ka patang hun lai bangma lupna khat ii tungah ka lum khawm uh a, zan khuateak thu son khu hi. Zing sang nasep kuan a pusua dong a thuson tu bo zo mama ngawl hi ”\n“Ka nu le ka suapuipa tung sia “hong it ing” ka ci tu sia haksa ka sa lei bua hi. Amate zong ka pa bangma hong koai a, kap uh hi. Ciang kuama kungah ka son ngei ngawl no lai thuku khawngte ka son uh a, zing sang khuavak hun lam ka phawk bua uh hi” ci in Tommy in son hi.\n“Thina luam kawm ka tot takpi ciang hong it ka innkuanpui teng taw a kinai saseam hi thong tang a, ci in ka phawk hi.”\n“Tua zawk khua ngei ngawl, ka khan tawntung ka zon Pathian mu nga-ngaw khi hi. Hanciam in Pathian ka za-zon lai ka mu mama bua a, ama hun le, ka thin ka lungtang te a ki tapthap zawk ciang Pathian mu nga-ngaw khi hi. Nong son ngei thu sia man mama hi, Pathian ama na hong zon ciang hong mu pheang hi thong hi, hi thu ka tel ciang son ngawl om thei ngawl kahikom, kong zong a, hong son khi hi” ci hi.\nHong son thute ka zaak ciang ka thin hong su mama ahikom, “Ka Lai Thiangtho hilna saangah ni khat hong pai tan a, tu a nong thu son teng ka saangpatang te tungah nong son thei tu ziam?” ci in ka dong hi.\nSon thei lalawm tu khi hi hong ci ahikom, hong pai thei tu ni le hun te ka vaihawm pai uh hi. Hikale, Tommy hong theng zo nawn ngawl hi. Ka kiciam ni thet maa thi hi. Ama in upna le lametna taw nuntakna pan, Pathian a mu takpi ahi hi. Mihingte ii mit taw ahizong, ngaisutna taw ahizong ih mu thei ngawl, ih tel zawk ngawl dongin a lamdang, Pathian ii hesuakna, thuthiamna le, ngupna a nga zawk ciang leitung hong nusia ahi hi.\nA thi maa hiat in phone hong set a, “Kei hong pai zo nawn ngawl thong tu khi hi” ci in hong paupui hi.\n“Aw…hi thong maw” ka ci tu ngawl bangma ka ci thei bua hi.\n“Nong hesuakna taw kei luangin, na saangpatang te nana son hamtang awng” ci in hong vaithakna aw thim valei in ka za hi.\n“Na son nanak tu khi hi, leitung bup ii zaak dong na son tu khi hi.”\nTommy a thi zawk ciang, a pa in phone hong set hi. Tommy na a thi maa a than tungah at tu Lai Thiangtho kam mal kei na hong teal sak tahen ci in vaitha ahikom, Lai Thiangtho kammal khat hong ngen khi hi ci ahikom, Lai Thiangtho kammal khat ka pia hi.\n“Thaa thu ah a zawngkhal hunlam a kihete in, mihing lungdamte ahi hi; Vantungngam sia amate aa ahi hi!” Matthew 5:3\n« Pa En Za Pum Australia\n10 a 1 Piakna taw kisai LTT sinna »


url: =Lia leh Taangte’n FB/internet Holim kawm-in ~ Zokhai :: ZOMI DAILY\nposted on 2 August 2014 at 5:16 am Lomkholna: Article, Literature, Zokhai\nLia leh Taangte’n FB/internet Holim kawm-in\nKa’ FB-a ka’ khah a save khia theilo ci-in hong kingetna tungtawn-in hongkhak leuleu pak-ing; alungluutlo te-in hongna delete sakkhian-un, ci-in hongngen-ing.\nLia leh Taangte-in FB Holim kawm-in I’ Zolaai nana veelzeel vevua!\nciangciang: ataangpi-in neumuhna ahihkeileh kihtaak lohna kammeizom ahihi. Lpd: Nangte-ciangciang, amaute ciangciang,… I-cih ciang-in I’ laulohna-pen hehna-tawh gawm-a pauna ahihi. Munlak (preposition)-a akizat ciang-in ‘ahuamna’ genna ahihi.\nciilciik: khua khat-tawh akigaaldon mualbawk akilanghpen khat genna ahihi. Laaitui Khua’ ciilciik-pen Hiang-awn Khua khung-ah om-a, Laailui Khua’ ciilciik-pen Khua khung-ah om-hi.\nkeelkong: pupate-in inn alam ciang-in gawl-tawh huang uum uh-a, kongvang bawl-in keelkong ci uhhi. Innnuai-ah sial leh bawngte khum-uh ahihman-in kongvang tuam khat bawllaai uh-a, tua-pen sialkong ci uhhi.\nmumang: piltang-a phawklo kawm-a pauna, lampaina cbt. Lpd: piltang-a phawklo pi-a, ihmu kimlaai tho-in lampai viauviau cihte mumangtaai kici-a, atak-in phawklo-a apaute mumangpau kici.\npatpuan: [lakam – silhpuan] puan – aneem, asia lamsang genna.\ntuktum: pupate-in asam-uh sausak-in adeek uh-a zialtum uh-a, akguhling-tawh kilh uh-in tuktum ci uhhi.\nHihteng cipak ni-e.\nPrevious: Thuthak Tomkimcing 1 Aug 2014\nNext: Pu Kap Khan Khual in Germany Visa ngah ta


url: =Inn ah om in (Stay Home) ~ Jam Daniel :: ZOMI DAILY\nposted on 3 May 2020 at 9:52 pm Lomkholna: Article, Biakna, JamDaniel\nLuka 15:11-24 I neulai in I nulepa te kiangpan I zak nop kholloh thu khat om a tua in, inn ah om in. vak khia kei in cih ahihi. Naupan lai, khangno lai hun ahih mah bangin inn sangin a pualam ah lawmte tawh kimawlna le kithuahnate nuam kisa zaw ahih man ahihi. Tua bang hun pen nuam I sak hun zong hi a, thalengal ah zong I kimuan mahmah hun zong ahihi. A taktak in bel I khuamuhna tom mahmah lai hun ahihi.\nSang bang I kah sungin I nulepate in sangtuah phet in inn hong ciah suak in. Koi mah ah vaklo ding, kimawl theilo ding, nong ciah pah kei le hong sat ding hong ci thei uhi. Ahizongin theipipi mah in sat ding lau phial talen’g sangtuah ciangin lawmlegualte tawh kimawl in tun hun dingin inn I tunloh hun tam mahmah hi.\nNulepate in banghangin inn ah om ding hong ci den uh hiam cihleh, Khatna ah, apualam ah lungmuamna taktak omlo ahihna thei uhi. Nihna ah, apualam cih pen migilo damiahte gamtatna mun ahihlam thei uhi.\nTuahangin, kitot kiselna khatpeuh gamlumna omleh inn sungah lut un hong ci uhi. Nulepaten inn sung pen kibukna mun (place of refuge), lungmuanna mun (place of comfort) le patauh omlohna mun (place of safety) in na zang uhi.\nInn cih pen bangzah in thupi hiam cihleh sepkhiatna a hoih a pha khempeuh inn sung vive pan a hong kipan ahihi. Inn sung pan vaikihawm a, inn sung pan geelna kinei hi. Kimlepam a I muh theih inn hoih pipite, mawtawh vanleng cihte hong piankhiat na dingin inn sung vive pan a hong kipan ahihi. Na hoih le amanpha taktak muh theih sepkhiatnate gam palak pan vaihawmna hipeuhmah lo hi. Inn sung vive pan hong kipankhia ahihi.\nTua ahih manin ngimna kician sepkhiatna kician anei peuhmah in inn nei hamtang uhi. I Lai Siangtho telna sungah, khangno tangval khat thu ahihi. A zawn man a pusuak nuam hilo hi. A huaiham man a pusuak nuam zong hilo hi. A omna inn sung- a pa’ inn cimtak himawk hi. A pa’ inn cihpen thukhun tawh kalsuanna inn sung zong hikha ding hi. Luphun, thawhhun, anneekhun, kikhophun cihte tawh nisim vaihawmna inn sung khat zong hikha ding ahih manin tua teng nuamsa lo in cimtak hikha thei hi.\nNi khat a pa kiang ah a ngah ding gamh hong ngen khia hi. Ngen ahih manin a pa’n piapah hi. Ama ngah ding a kilawmteng a ngah khitteh khualgamlapi ah vazin aa, a neihsa teng a ut bangin vazang hi. Sum a neih laisiah ama ut bang lian in nungta zo hi. Lawmlegual zong a deih zahzah ngah hi. Ama thu a nungta ahih mah bangin thunget kikhop cihte ngaihsut in nei kha nawn peuhmah lo hi.\nSum nei lai in cidam lel ahih manin biakinn pai ding cihte zong ngaihsut khak in nei nawnlo hi. Khangno khat sum hau ahih mah bangin adeih van khempeuh zong nei ding hi. A khialhnapi khat in, “a pa’ inn a nusiat” ahihi. Tualo khempeuh ok mahmah phot lel ding hi.\nAhizongin a sawtloin a neih khempeuh beisianga kialpi hongtun teh cimawh dongtuak in om hi. Ut bangbang a omna pen, utloh dan haksatna khatpeuh tuahkhak theih na ding hun zong hikha thei hi.\nI phawk ding a thupi khat in, tangvaalpa pen a pa’ inn sungah a omlaisiah bangmah lungkhamna tuakse lo hi. A pa neih khempeuh ama a’mah ahih manin lungkham na ding omlo hi.\nTuni in hih tangthu bulphuh in mihingte in I kisap inn thum gen ding hanga, tua inn sung nam thumte nuam a salote a dingin khialhna lianpi hidinga, tua inn thum teng ah om in nuam a sa mite a dingin khantohna lampi a tawn ahihna thu ahihi.\nINN MASA SANG INN (SCHOOL HOUSE)\nKhatna ah inn masa pen in sang inn a hihi. Satan in khangnote thahatna mah zang nuam ahih manin sang inn ah pilna zong a mipil tampi a pian ding hong haza hi. Satan in zong pilna neite khemhak zaw ahihna tel mahmah hi. Tuamanin khangnote in pilna thupi sase lo a sang tawp pahpah ding cih pen ama ngimna bulpi ahihi. Leitung a migilo ngongtat tampite zong pilna nei a om sam hangin pilna neilo a tamzawthamte molhtum a kizang ahihi. Tua thu hangin Hosea 4:6 “My people are destroyed from lack of knowledge…” (Ka mite in pilna neilo uh ahih manin kisia hi) cih ahihi.\nTua ahih manin khangno mipil tampi kisam hihang.\nI minam in siavuan tampi kisam hihang.\nI minam in sitni tampi kisam hihang.\nI minam in sangsia tampi kisam hihang.\nI minam in thukan siam tampi kisam hihang.\nPasian’ nasep na dingin pilna-buaih thupi kei cikha kei in. Buaih lo tawh zong kisem thei cikha kei in. Pilna buaih ii manphatna niamkhoih kha kei in. Pasian’ gam nasep na dingin zong Pasian in pilna neite mah muibun le tangzai zaw in zang zaw veve hi. Pasian in zong a ma nasem ding pilna neilote bek deih hilo a, pilna nei zong a deih Pasian ahihi.\nMi a tamzaw phial ding I sang tawpna ahang taktak pen sum neihloh sangin lai zolo tamzaw kha ding hi. Inn lai hong kipia bawl nuamlo. Hong kipiak beh, hong kipiakbeh semsem teh vaisah luata ahih manin atawpna ah zozo nawnloin sang tawpna tawh kizom hi. Nasep khat pepeuh nai khat sung a zawh ding, nikhat sung a zawh ding cih dan om den hi. Tua bang hunte ah hun maan a zawh pahpah na in maban a ding tha thak hong guan ahihi.\nTua ahih manin, tu a na nasep, tu a na omna mun SANG INN a om-sangkah bangin na kisin theih le pilna ngah in na nasepna pan sum bek ngahloin pilna zong na ngah ding hi.\nANIHNA BIAK INN (CHURCH HOUSE)\nNulepate biakinn pai tangtang napi in tate a tunzolo tampi mah om hi. Nulepate biakinn a pai sungun tate amau ut bangin inn ah nusia in amau thu in I koih hi. Na tate in hong gol khit uhteh, ‘Ka nulepa in bangbang dinmun ahizongin biakinn pai ding pen anaa (composary) in hong paisak uhi’ ci a tecii hong pan theih ding uh pen thupi mahmah hi. Tunin nulepa tampitak tate hangin lungkhamna tuak zong om ding hihang.\nNa tate na thuzawh lai in Sunday School na kahsak loh man ahihi. Na it luat manin ki-ukna sungah na koih ngamloh man ahihi. Lai Siangtho sinna cihte tawh na makaih khakloh man ahihi. Pasian thupitna le zahtakna thute na gen ngeiloh man ahihi. Tua ahihleh bang dinga tate hangin lungkham a om ding? A neulai un makaih na ding munte ah makaih ding ahihi.\nTua ahihmanin, kikhop hunte ah paulap zongin biakinn pai ding nuak kei in. Kihop hunte ah vai dang geel kei in. Biak inn sangin nangma vai thupi zaw a na koih khakleh na tun noploh na ding mun hong tun thei hi. Nang’ vai thupi sazaw maw Pasian vai?\nBiakinn pai ding khatvei na pelh le nihvei na pelh nuam ding hi. Nihvei na pelh khit takteh biakinn zuat ding namai zum sim ta ding hi. Joshua in, kei le ka innkuanpihte in Topa na’ ka sem ding uh hi na ci hi. Biak Inn nuam a sa dente mah khangto zaw veve hi.\nATHUMNA NULEPA’ INN (OUR PARENTS HOUSE)\nI nulepa’ inn sungah om ding hihang. Hih thu I gen ciangin innkuan a inn khat sungah I pumpi mahmah a om temtam ding cihna hilo hi. Tate in nulepa tawh kal kizopna (relationship) a gen nuam ihihi. Na inn pan in khasiatna khatpeuh tawh gamlapi a om na hizongin, launa khatpeuh tawh galtai na hizongin na omna mun mun pan na nulepa pen na nulepa mah ahihi.\nI Lai Siangtho simna sungah nau zawpa in a PA’ INN nusia in khualgamlapi ah zinkhia hi. Satan in na pa’ inn sung ah hong khemzolo hi. Hong khem ngamlo hi. Tua hangin inn sung pan na pusuah khiat theih na dingin hong zol thapai hi. Na inn sung nopsakna pan in hong samkhia nuam hi. Na hihna hong zangkhialsak nuam hi. Na manphatna hong zang nuam hi. Na zahtak banna hong zang nuam hi. Kialpi hong nawk theih na dingin na neih khempeuh hong zangmangsak nuam hi.\nNa nulepa’ inn sungah na omlai siah kialpi’n hong nawk zolo ding hi. Ahizongin Satan khemna ah puk in na INN na nusiatleh na neih khempeuh na bei lawh ding hi. Na neih khempeuh na zat le kialpi in hong zo ding ahihi.\nTuni in nulepate, khangno tampite kialpi in hong nawk ahihi. Kialpi I cih ciangin kisapna thu a gen ihihi. Nulepate itna I kisam hi. Kimlepam lungmuanna i kisam hi. Ngimletupna i kisam hi. Banghang hiam cihleh INN nusia, INN taisan I hihna hang ahihi.\nAhizongin tunin inn nusia a gamlapi a om na hihleh thu hoih khat omlai hi. Pa in a tapa ciah ding sunlezan in ngak hi. Na dinmun ki en inla, tuin tho in pa kiang ciah ning na cih nop le nangma khensatna ahihi.\nI Lai Siangtho in, “A tawpna ah thu ngaihsun thei a,…Kei kithawi in ka pa kiang ah ka ciah ding” ci hi…” A pa in na galmuh a, hehpihhuai sa mahmah ahih manin va delh in, ngawngkawi in a nam hi”. (Luka 15:17, 20) A pualam sangin INN SUNG (Stay Home) mah nuam a sa ciat dingin Topa’n thupha hong pia hen! Jam Daniel\nPrevious: 2020 Zomi Movement (Beyond 2020 Zomi Movement) ~ Lang Khan Khai\nNext: Jesu itna mah thupi ~ Tg. Samuel Nas\nLondon, Buckingham Palace gei ah pasal temtawi khat kiman


url: =ABISHAG Kumpi David a khoi numei. Agelh - Rev. Dr. John Thang Hum (Ph.D) leh Dim Lun Zam - Laibu Saal\nHome > Thuluui/Articles > ABISHAG Kumpi David a khoi numei. Agelh - Rev. Dr. John Thang Hum (Ph.D) leh Dim Lun Zam\nABISHAG Kumpi David a khoi numei. Agelh - Rev. Dr. John Thang Hum (Ph.D) leh Dim Lun Zam\nKumpi David a khoi numei\n1 Kum 1:3,4; 2:13-15\nAgelh - Rev. Dr. John Thang Hum (Ph.D) leh\nAbisag pen Shunem numei hi in, amin “pa vak kawikawi” cih khiatna nei hi. Kua man’ thei kha khollo ding hi napi nasep thupi mahmah khat sem kha hi.\nKumpi David a kum hong tam semsem a, puan tampi a silh hangin a khualum zo nonlo hi. Amah a kemte in a khualum sak thei na ding numeino khat azon sak ding ngaihsutna pia hi. Kumpi David zong hoihsapah a, tua bang ahih thei ding a kizen leh nungak bit a gam sungah azon sak ciangin Shunamite numeino khat va mu khia uh hi.\nAbishag in kumpi pa khualum suah dingin luppih den hi. Ahi zongin nupa bangin omkhawm lo uh hi. Hih in kumpipa lungkim sak mahmah hi. Nupa bangin a om khop loh hangun Abishag pen kumpi pa thulamtawn (tazavuan) zi suak a, kumpi pa neihsa gamh te zong luah ding khuan ki pia hi.\nKumpi innsungah nasep ngah theih na dingin Tender kisam hi leh a pil mahmah, atei mahmah te ki zong ding a, mi 100 lak ah khat bang bek ki la kiau ding hi. Ahi zong hih kumpi pa don ding nasep pen pilna bulphuh a kisiau namte hilo in, itna nei, mi lungduai leh citak mi kizong ahihi.\nAbisag in lungduai tak in David kisapna khempeuh huh hi. Cimtak lo in, itna lak in phunlo in nasep ding khempeuh zo hi.\nAdonijah in a zi ding in ngen\nKumpi pa sih khit ciangin Haggith tawh aneih tapa, Adonijah in, Batsheba (Solomon’nu) tungtawn in, Abishag a tenpih ding ngen hi. Abishag pen amel hoih in ngaih bang mahmah a, pasal te iplah mahmah khat ahihi.\nAdonijah pen kumpi za deih a, kumpi tokhom la ding a, kithawi ngei hi. Solomon in hihpa pen a etcik mahmah khat na hihi. Tu’n Adonijah hong pai in, Bathsheba tung tawn in Abishag hong nget ciangin, Solomon in a ngian thei ahih man in, anu tai pah a, Adonijah zong ka mawk koih kei ding, ci hi. Solomon lungkim lohna Adonijah in a zak ciangin lau a, biakinn sungah tai in, saki va pom hi. Tua mun mah galkap mang pa in sat lum hi.\nPaunak LST ah, “ Nasep siammi kua hiam? Kumpi na zong sem ding hi”, na ci hi, (Pau 22:29). Hih siamna pen laitan leh degree te hilo in itna bulphuh a nasem cihna hi. Abishag a nungsang ah bang ci, pasal nei maw, pasal neilo in om suak maw ki gen lo hi. Bangbang hi leh, kumpipa lungkim nading a nasepna leh, a donna te nasep thupi mahmah khat ahihi.\nIh nu leh I pa te hong khangham ding a, a lung hong leeng in, a ngaihsut hong tam ding hi. Hi bang hun ciangin ta ten theithei leh ut huai mahmah hi. Nu leh pa thumang a lungkim sak, nu teek, pa teek don te thupha ngah cih LST sungah I sim hi. David pen a tate, a tanu te in donlo hi. Ahang pen zi guk nei a, kuazaw it pen cih zong omlo in, ahi zong Bathsheba tungah, na tapa in kumpi za luah ding cih kamciam ahih man in Solomon in kumpi za luah hi. Tua ahih man azi teng lak pan Solomon’ nu, Bathsheba tawh a kinai pen suak hi. Ahi zong kumpi pa a teek ciangin a zi leh amo te in don nonlo ki thei hi.\nHi teng khempeuh ih genna pen, kumpi pa thu gen nuam ih hi kei zaw a, Abishag nasepna thupi gen nuam ih hi zaw hi.\n1. Abishag kua mi hi a, bangci dan inn kuan pan hong pai hiam?\n1. Kumpi pa ading bang sep sak hiam?\n2. Kumpi pa sih khit ciangin bangci om hiam?\n3. Banghang in Adonijah in tenpih nuam hiam?\nLaigelh Rev. Dr. John Thang Hum (Ph.D) in Zomi eLibrary / Laibusaal ading in phalna ahong piak ahi hi.\nLAI SIANGTHO IN A CIAPTEH NUMEI PIL LEH THAHATTE (Laibu) Pasian Thu Thuluui/Articles\nItem Reviewed: ABISHAG Kumpi David a khoi numei. Agelh - Rev. Dr. John Thang Hum (Ph.D) leh Dim Lun Zam Description: Rating: 5 Reviewed By: Cinpu Zomi


url: =Gen siang vet in ~ Tdkhen :: ZOMI DAILY\nposted on 9 June 2018 at 4:13 pm Lomkholna: News, Tdkhen\n1. Nang hong ngai mi khat, na mawlpihpihleh ama’ hong lamet na bat sawm’ keileh lametbei-in na koih kha ding hi; gen siang vet in.\n2. Nang hong lamen mi khat, hong lamet na bat sawm’ keileh, a vai tampi kipelh kha ding hi; gen siang vet in.\n3. Na vang hong tang mi khat, hong tan na bat kei dingleh, zawltholh kha ding hi; gen siang vet in.\n4. Na kamnem’na hong hungaih mi khat, hong hungaih bangin na hih sawm keileh, a hun tam na mawk bei’sak kha ding hi; gen siang vet in.\n5. Hong muang mi khat a muan bat na sawm keileh tavai kha ding hi; gen siang vet in.\n6. Hong beel’ mi khat, belhtaak na suah sawm keileh, mangthang kha ding hi; gen siang vet in.\n7. Telthei lel inteh ci a, thupoimawh khat na hemgen’leh, na ngaihsut lamin na ngaihsun lo thei hi; gen siang vet in.\n8. Na deihsak mi khat, na deihsak lam hong tel lo thei hi; gen siang vet in.\n9. Na pattahnop mi khat, a lungsim etna tawh na ze-etleh, hong dawng khial kha thei hi; gen siang vet in.\n10. Mi na lamet gige khat, na lamet a banglo dingpi na hithei hi; gen siang vet in.\n11. Lunghianna tawh minih na saikakleh, na deih hun ciangin a khat na val tading hi; gen siang vet in.\n12. A pianma in kihang sakin, a hiding bangkeekin na kilatleh, hong pian ciangin mi tampi na cimawhsak kha ding hi; gen siang vet in.\n13. Zankhat, zannih ngaihsutna in lawm hong kizonleh, na khangkhat bup na pia kha ding hi; gen siang vet in.\n14. Ki-itna tawh hong kizomh maw, kingaihna tawh hong kizomh zaw maw, nang’ bangci ngaihsut, na khensatna gen siang vet in.\n15. Na mel, na thaang tawh hong kideih maw, a hauh aliat manin nangmah’n deih zaw maw, na pilna sang pen tawh gen siang vet in.\n16. Na nopsak sung bek a kimang ding na lawmte maw, na haksat lezong hong nusia loding na lawmte maw, na sungtawng’pilna tawh suutin gen siang vet in.\n17. Na haksat hun cianga na kingakh nading mun mahah, na nopsak sungin zong kinga inla, laih kawikawi kei in. Na nopsakna tawh nang-le-nang a kikem na suak thei ding hi. Ama’ tungah zong gen siang vet in.\n18. Khual na zin zongin, mi’zahtak ding mithupite’ kiangah tung in. Haksatna pawlkhat tawh kipelhna hi. Tua thu amau’ kiangah zong gen siang vet in.\n19. Na daupai’ laitak-a na kampauna sate lungngai pha kik in. Na cit nawnloh ding hangin hong kilamen suak kha thei ding hi. Gen siang vet in.\n20. (1) Hi zolo dingpi kamsiam masak kei in; hong ki um nawnlo ding hi.\n(2) Hilo napi a hibangin om kei in; lamkhak na suak kha ding hi.\n(3) Na lawp laitakin kamciamna pia kha kei in; na zahlak kha ding hi.\n(4) Hong kipimuh ding sawm masa kei in; hong kineumuh kha ding hi.\n(5) Hong kineumuh ding lau pah tuan kei in; hong kipimuh zaw kha ding hi.\n(6) Na phak zawhzah tawh kizui-in, kampau in; na khial hak zaw ding hi.\n(7) Ih itte’ aading bekin kikoihcing ni; lungsim pumpi cidam nading hi.\n(8) Mite’ hong zulhsuah sa in om lo-in, mite i hoih suah zaw ding hi; makai dingin a kigingging ki hithei hi.\n(9) Ei’ hangin mite na sumh kha thei a, a vai na kipelhin, na awk’lawh kha thei hi. Lametbei-in na om thei lai hi. Theihloh kalin hong ki mudah thei a, hong kihamsiat-in, hong ki phuisam’ thei hi. Tuate’ hang tawh i tuahtuahna om khin kha dinga, “Ei-le-ei kituisabuah” a cihte ahi ding hi.\n(10) Mite in hong enn loh hangin phamawh sa sese lo-in, eizong mite eng sese lo-in, ihihna bang tawh lungkim leng, mi taktak i hi zaw ding hi. Talen khat sangpa in a lawmte eng kha a, a tungah a topa lung kimlo ziau hi.(Mt 25:14-30). Tdkhen\nPrevious: Pu H.E Hau Khan Sum tawh tuni\nNext: ZAM Thupuak :: 10 Jun 18 (Palaai thakte pulaakna)


url: =Ciangkang ~ Hau Za Cin :: ZOMI DAILY\nposted on 10 January 2016 at 10:25 am Lomkholna: Article, Hauzacin\nCiangkang i cih ciangin ciangkang hipah lel hi. Ciang i cih ciangin ciang hi a, molhtum i cih ciangin molhtum, singkhuah i cih ciangin singkhuah hipah lel hi. Hong kipatna uh kibanga singkung pan hi. Singkung pen a kungpi khat po a, a hiang tuamtuam a nei hi. A hiang zau in a kung lian a, a sangna lam a khangtoto hi. A khantoh tawh kituak in a hiang pawlkhat keu in leilak ah kia a, pawlkhat a kungtungah keu in Vakhu te in bu dingin a tom hi. A keu pawlkhat leilak ah muat a leitang hoihsak in, pateh posak in, lungno khangsak a, leitang nomsak in ganhing pawlkhat annek ding a piangsak hi.\nSingkung pan a hiang keu lian deuhte lei ah kia pah lo in a singkung tungah muat a, a muat tungah patang, pasi, pasia po in nuntakna nei pawlkhat in tua te ann in na zang leuleu a, mawk manthan tuanlo hi. Singkung zong hei tawh phuk in ek kham leng singkhuah suak a, mei tawh kihal in thuk tungah kituah a, ann huanna leh meilum awi dingin kizang thei hi. Pelemlo a singkhuah a kizat theihna dingin gamsungah singkung tampi neih kisam a, singkung khat kiphuk leh a dang khat suan kik pah ding ahoihpen hi. Singkhuah a kikhul khit ciangin meiam suak a, meiam a mit kik ciangin meivam suaka, meivam a kipaih ciangin a tukna munmun ah lei alsak ahih manin khaici tuh leng khanghoih mahmah hi.\nCiangkang cih ciangin ciang kang hilo a, ciangkang hizaw hi. Ciangkang pen mi satna ding khawng, naupang thumanglote taw zepna ding khawng, singkhuah a kineih zawhlohna mun ah singkhul ding khawngin kipua thei a, val khong hetlo hi. Ciang cih leuleu ciangin sanginn ah sangsia te in naupang satna dinga a kep uh ciang hipah a, thumang ding kihilhna namkhat hipah hi. Galkap sungah thumanglote satna in kizanga, palik sungah mi gilote thudot kawma satna dingin kizang hi. Lai Siangtho ah tate hilhna dingin zat ding ci bilbel hi.\nCiingduai i cihciangin ciang a zat ding ciing pan kibawl ciangkang genna hi a, ciing ahih manin duai diak a, tua manin ciingduai kici hi. Ciingduai pen a zatna dang zong om a, tutphah bawlna ding, nangphan ding, sengphan ding, lawh leh ciang (van koihna lawhciang) dingin zong kizang hi. Lawhpi dingin zong kizanga, lawhpi kho thekna ding leh lawhpi gawng zialna dingin zong kizang hi.\nNahseng phan ciang a kilhna dingin ciangkang kizanga, gamsungah ek thak ciang zong ek siakna dingin kizang thei hi. Lampi ah niin om leh a phiatna dingin ciangkang mah kiman pak thei a, lamgei ah gul mu leng a satlupna dingin zong ciangkang mah kiman pak thei hi. Vakhu in bu a bawl ciang ciangkang vive zang se a, koi lai pan engineering sin uh hiam kitheilo, keibang a theilo hi ing. Noah Tembaw ah zong ciangkang leh nahteh keu hong puak masa se uh hi. Ciangkang pen gamsung vak ciang sik kha leng ging guapguap a, gamsa lauhhuai sahang, ngal, vompi cihte tawh kituah ding ciang tua gingte za le uh lau in tai uh hi.\nSakhi pang leng suaklu gah ne ding sakhi hong suak ciaiciai a, na tuanna kunga singhiang keu ciangkang khat kuaitan dih… sakhi in za nuam mello hi, taw deel liangin gamsung lam ah hong taisan ding hi. Not good. Sakhi mat nop leh ciangkang tansaklo ding, kuaitan lo ding. Nuntakna nei peuhmah ciangkang lak lecin hong taisan ding hi. Hong naih utlo ding hi. Zuallo ding hi. Bawngpi lei thak inla, ciangkang tawh inn na tun ciang a taw zep gawp cih, zual baih tuam khollo ding hi. Uino lei inla, inn tun ciang ciangkang tawh a taw zep dihve, nop sa khollo ding hi ei.\nSangkah laiin sanginn sungah ka ommawh ngei kei hi. Thumang pen ka hi tawntung hi. Good boy. Ka lawmte a ommawh mahmah khat om a, sangsiapa in ciangkang tawh sat den hi. Tuni dong ciangkang mah tawh nasem hi. Lokho a, lovat in ciangkang hem in nitum hi. Khatvei a lo kuanna ah ciangkang in a mit su kha a, a mit san lela in biakinn ah hong kikhawm hi. Ciangkang palkha leng zong lei theh gawp thei a, mit sungah lei tusak in mitsip sak thei hi. Gamsungah khatvei zawngno mat sawm ka delh leh ciangkang tamlua ahih manin kipal tuk gawp in ka delhpha kei hi. Ka makaipa un, “Ciangkang in na khe khawng uh hong sun thei lai hi,” ci lai hi. Singbul khawng palkha a, singzum khawng sikkha a ka tukgawp ding uh a lauh thu a genna hi kawm hi.\nForest Department kici kumpi singsuan pawl leh gamsung nosuaksak ding, singkung lopa kem ding a ci te pawl in zong ciangkang pen singno a suan uh ciang a ciamtehna dingin na zang uh hi. Singno suanna mun ah ciangkang khat phut pah lian uh a, kisik khalo pah, kipelh pah hi. Ciangkang phut lo uh hi leh kituankha, kisikkha dinga, tua singno si ding, sia ding hi. Tua manin ciangkang omlo hileh singno tampi nungtalo dinga, singkung tampi po lo ding hi. Apple kung suan ciang ciangkang tawh kilen a, ciangkang tungah khau tawh kikhih a, a tangpo nading, a soihloh nading ahi hi. Grapes a kisuan ciang zong a kung hong poto pen ciangkang tawh na dawl pah in a zamna ding lamlam ah kizawi pah a, ciangkang phut in kizawi to hi. Tua hikei leh a utna lam peuh ah puk in zam gawp a, leilak ah Lenggah (Grapes) gah pha nuam lua lo hi. Ciangkang tawh zawi in leilak pan lamto leng bel a gah limci nuam diak se hi.\nForest Department te mah in khaici a pawi uh ciang a kepna ciin Nursery phual ah ciangkang phut zeizai uh hi. Sekkhum leh Lingmaw, Taksing leh Pine seedlings, Dolsing leh Teak, etc a tuamtuam te a pona mun ciangkang tawh ciamteh zeizai uh hi. A tung pan tuipuan hiam, puan hiam, thopuan dana kiphan a vang singseng tawh hiam khuh in vasa in a nekloh nang cih bangin na dal, um uh hi. A kiu tengah ciangkang phut in a tungah puan tawh a khuh uh ciang nisa lua ding lak pan khaino dal in, keugaw saklo a, singlim, dailim, limliap ah noptak in nosuak in, hing dipdep in khangkhia uh hi. Nisa thuakzo ta ding, vasa zusa in ne zo nawnlo ding acih uh ciang kibotkhia a, amah beka a po theihna ding mun ah kisuan in tua mun ah zong lopa in a dep gawp leh zong akithei thei ding ciin ciangkang mah tawh kiciamteh hi.\nGambu lopa lak ah zong ciangkang ciamtehna kimu peuh leh singkung, singno kisuan kimu thei a, a mun vatsiang in singkung kihah thei a, nek ding apple, grapes, lingmaw, suaklu, sahawk, hai, kawlkai, zokai (sorry tua bang theigah min om kei ei) kingah hi. Ciangkang tawh i ciamteh hang ui, ak, kel, vatawt, lawi, vok te in ‘hih pen a kiciamteh nek theih hi’ cih thei tuanlo uh a, a duh lam uh a hih leh nemawhlo, a duhlo lamuh a hih leh ‘mihing suan hi’ cih lungsim tawh susia tuanlo uh hi. A suan mihingte adingin bel ciamtehna bucing hi a, tua om kei leh a siasak kha ding, a kimangthangsak kha ding ahi hi.\nTua ahih manin i gensa tampi leh i gen khit zawhloh ciangkang thu tawh a manphatna a kiam nailo ‘ciangkang’ ahi hi. I biak Pasian nangawn in ciangkang thu na gen ahih manin ciangkang thu limtak hoihtak ciantak in theih ding akisam ahi hi. Nupi te’n sing a puak uh ciang ciangkang namkhat a hi ‘singkang’ pen a puakkhak uh ciang ‘nu ei, vakhu khasia ngello ding maw’ ciin kiciamnuih uh hi; vakhu bu pen ciangkang vive tawh kibawl ahih manin a bu bawlna ding teng sing in na puaksak ciang vakhu khasia ding hi a ci nuam uh ahi hi. Vakhu leh ciangkang, ciangkang leh vakhu, ciangkang leh singkang…\nPrevious: US gamsung khualzinna pawlkhat – 8\nNext: Nikhatsung palik asempak ahehpihhuai naupangno\nKimpu leh Kimpi – 25 ~ Hau Za Cin


url: =Ka Nu’ Kiangpan Laikhak. Agelh - Tuang Za Khai @ Khaikok (101) - Laibu Saal\nHome > Thuluui/Articles > Ka Nu’ Kiangpan Laikhak. Agelh - Tuang Za Khai @ Khaikok (101)\nKa Nu’ Kiangpan Laikhak. Agelh - Tuang Za Khai @ Khaikok (101)\nKa Nu’ Kiangpan Laikhak\nAgelh - Tuang Za Khai @ Khaikok (101)\n“Tu ni aa ka hihna khempeuh, zingciang’ hih dingin\nka geelsa khempeuh, a vekpi, a vekpi-in,\nka nu’ hong hehpihna khut sungah om hi”\nKapian kum (21) aphak laitak, Kalay University ah B.Sc (Hons) kasin hunsung, ka pianna khua Pakzang hi –in, Kawlpi meeltheih te’ innpan sang kakah zeel hun.\n“Khangno nawilunghan’ hun” acih hunsung ah ka om hunlian ahih natawh kizui-in, ka ngaihsutna tuamtuam te hong khauhpai veva mawk hi. Ka ngaihsut bangin na khempeuh ka piangsak lianlain nuam hi. Tua ka lung-gulh bangin thu khatpeuh apian pahpah theihloh teh na khempeuh mawhsak in ka gaal bangin ka ngaihsun hi. Ka nu leh ka pa’ hong thuhilhna te phawk-khak in neilo in ka lunggulh leh katup thute bek thupisak in ka mitsuan cip kha hi. Itna leh deihsakna tawh thu hong ki hilh hangin ka lungsim sungah lut ngiatlo mawk hi. Kei leh kei –in hanciam lel ning cih lungsim tawh kanu leh ka pa tung’ pan ahi aa, midangte’ tungpan ahi zongin, ka ngah ding itna leh deihsakna te ka thupi ngaihsut ngiat loh hun ahi hi.\nHibang hunsung pan-in ka ngaihsut-tuamtuam te hong kipelh diamdiam mawk hi. Ka tup bangin bangmah piang theilo, ka vaite’ kipelh diamdiam in, ka ngaihsut khak ngeiloh haksatna tuamtuam in hongtuamcip ta hi. Mite’ neih bangh neizo ki salo, mite’ siam bangin siam ki salo, mite’ tawh ki kimzo ki salo in ka lungneu mahmah hi. Tuahun taktak ciang, lungkiatna in ka lungsim hong luahcip mawk hi. Sanginn pan kaciah sim phial in, inn ka tunphet leh phunlo paulo in lungkiatna tawh kalupna ka kideenna zinzeen den hi.\nKa-maitai zolo, ka thaneem, ka lungkia in, zan ihmut hunsung khempeuh ka puak thuhaksa teng ka ngaihsutsut na hangin, sawtlo-kaal in zingkhua hongvaak ciaiciai zel hi. Sunhun sung khempeuh zongh kei a dingin lung-gimna pi khat mah hizel ding, cih thei gige kahih manin ka lung–gim mahmah hi. Sangkah ding mah in Ka pai ngaungau den sam hi. ‘Lai’ peuhmah lungsim sungah omzo ngiatlo mawk hi. Kuama theihpih loh tak-khat in keikia ka gimmahmah hi. Khatveivei bangh ih lawmte nangawn ki mudah kha phial mawk thei hi. Tua kawmkaal ah, inn lam pan ka nu in hong hopih dihdih hi. Ka lung-gim’ khinkhian tawh ka hehsuak ahih manin ka nu ka tawng-gawp kha hi.Tua khit a sawt hetlo khat in, sanginn pan ka lamet hetloh laitak-ka lawmit mahmah khat ahi, Deih Tung (Mr. Mang Deih Tung, Sacret Heart Theological Seminary, Sillong, India) in laikhak khat hongpia hi.\nTua laikhak sung ah:-\nKa ta-aw, itna tawh hong hopih ingh. Na ngaihsutna tuamtuam te nadeih bangin apian theihloh manin, lungkia in na-om lam kathei hi. Kong itna leh kong thuhilhna te zongh na thudon hetloh lam katel hi. Ahi zongin ka ta-aw, bangbang na geel aa, bangh bangh seem in, bangzah tak in nong thupi ngaihsut kei phial zongin, kong itna themkhat zongh kiam tuanlo ding hi. Nang a dingin ihbiak Pasian’ kiangah khitui luangin thu kong ngetsak den hi. Nang leh nang ki muang lozaw in, Pasian’ tungah navaai khempeuh na ap zaw in!\nA bei ngeilo ding itna leh deihsakna tawh,\nHongit na Nu\nHih laikhak thumvei, liivei, sim-in, athak in kasim pha kik-kik hi. Ka nu nangawn tawng-gawp in, hong thuhilhna te ka thudon hetloh hangin hong itna ki lamdang hetlo in, hong deihsak tawntung ahih lam ka telthei panpan hi. Ka nuntaakzia ka ngaihsun kik aa, ka buaina leh ka lung-gimna te’ sungpan ka nu’ hong itna pen kei a dingin lungmuanna leh daihna ahih lam, damdam in ka phawk thei sansan hi. Ka nuntaakna sungah bangbang apiang zong, hongittawntung ding ka nu’ hong itna leh hong deihsakna thute athak in ka telcian thei aa, Pasian kiangah thu hong ngetsak tawntung na hangin lawhcinna leh matut gualzawhna a ngah ding kahih lam teltak in ka theita hi. Tua ahih manin ka lung muangin, lungnuam takin sanginn pan, inn lam ka zuan theita hi. Lamdang mahmah hi.Tua-ni a kipan katuah haksatna te’ tungah gualzawhna la in, lungnuam tak in ka ihmu hithiat theita hi.\nTu in ahih leh bangbang haksatna katuak zongin ka nu’ hong itna leh, hong thunget sakna te tungah thala in lametna hoih kanei thei tawntung ta hi. A nung kik ngeilo, a kiptawntung itna in mihingte’ nuntaakna nangawn ki khelsak thei ahih lam ka nu’ kiangpan ka ngah laikhak tungtawn in teltak in ka thei hi.\nWilliam Carey in kum (40) sungbang India gam-mi te a ding,\na nuntaakna azat khit-teh asuahni pawi khatvei bawl hi.\nTua pawi sungah William Carey in :-\n“Ka nuntaakna hun, abeisa thu khempeuh ka ngaihsut kikkik ciang,\nPasian’ ading ka nasepna, ka ki piakkhiat na te’ sungah\nlungkim huai bangmah om zolo in,\na thaneem mi, Pasian’ na-ahi ding bang leh ahoih in asem zolo\nmi khat kahih lam ka kiphawk hi.\nAw… ka Pasian aw…nang a dingin kei athak in kong ki ap hi.”\nCi-in a lungsim tamzaan in thu agen khiankhian hi.\nA tawpna-ah a thugen hi bangin khup hi…\n“Ka sihkhit-teh ka ki phumna hankhuk tungah a kiphut ding\nka deih mahmah Isac Watt ii la ngaihno,\na kammal hoihte, a kigelh ding ka lunggulh mahmah hi…\ntua kam-mal te ahih leh…\na thaneem, a zawngkhal, bangmah aa-a ki simlo,\ntangteel khat-tawh a kibang lel ‘KEI’ ka nuntaakna,\nka hihna khempeuh, ‘NA’ hehpihna\n‘KHUTSUNG’ ah kong ki-ap hi…”\n~ J. David Lundy\nA HIZOLO OMLO (Laibu).\n(Tupna Kician Anei Khangnote a ding Thapiakna)\nPage 13 – 16.\nItem Reviewed: Ka Nu’ Kiangpan Laikhak. Agelh - Tuang Za Khai @ Khaikok (101) Description: Rating: 5 Reviewed By: Cinpu Zomi


url: =Gamsung gamvai luanzia lametna lamkal ah ~ Bob Tuangpi :: ZOMI DAILY\nGamsung gamvai luanzia lametna lamkal ah ~ Bob Tuangpi\nposted on 14 July 2019 at 12:01 pm Lomkholna: Article, BobTuangpi, Politics\nLeitungah gamsung tualgal kidona asawt pen kici thei Myanmar pen 1948 kum gambup suahtakna ngah zawh azingteh kipan tualgal kidona tunitan kilemna diktak tawh kitawlngazo nailo hi. Suahtakna ngah khit aa kipan akhangkhang Kawlmi gam uk makaite in mualmite’ satanh ding ahawmna vuah lungsim siangtho leh thuman thutak hilozaw-in zawhthawh thu leh khembawl tungtham lungsim koi tawh mapang uh ahih ziakin tunitan gamsung kilemna omnailo hi, kici thei hi.\nTua hang mah abulpi pen ahihna tawh akhang akhang gam makaite’ hanciamna tuni ciang gamsung kilemna ding masuannate tunai gamsung kilemna maban zongh lametna sangin lamzangzo hetlo hi. Gam kikhel zawh 2015 kum pan mualmi thautawi kipawlna (EAOs) pawl (8) tawh gambup kilemna (NCA) neithei uh aa, NLD kumpi kah zawh mualmi thautawi kipawlna pawl (2) in gambup kilemna kumpi tawh neih beh uh ahih manin tunitan gambup kilemna sungah alut thautawi kipawlna pawl (10) lutkhinta hi.\nTualo thautawi kipawlna athahat penpente kipawlna FPNCC (Political Wing of UWSA, NDAA, KIA, SSA, TNLA, AA, MNDAA) cihte leh Kayah State phualsat KNPP cihte gambup kikaplohna ding thukimna (Nationwide Ceasefire Agreement) ah lutnailo uh hi. (KNPP bel Bilateral Ceasefire Agreement omkhin)\nTulaitak mualmi thautawi kipawlnate ahuampi nam (3) kisuahthei hi. Gambup kikapnawnlohna nang thukimsa pawl (NCA Signatories Group), gambup kikapnawnloh nang athukimnailo pawl (Non -NCA signatories Group) leh kumpi tawh akihonailo apualam ah a omlai pawl (1) kici thei hi.\nHih teng bilbial kawmkal ah gamsung gamvai khuahun pen tuni ciang ih et kik tak teh manawtna omlo-in lamkal ah a awkciplaitak ahihi. Kumpi leh mualmi thautawite akihona ah kumpi leh mualmi thautawite apawl apawl kihona gamkee kumpi leh gambup kumpi tawh thukimna neihmasak kul (State Level and Union Level Bilateral Ceasefire Agreement), tua khit teh gambup kikapnawnloh nang alompi thukimna (Nationwide Ceasefire Agreement) cih bang ahihi.\nTunitan ih et tak teh NCA ah alutsa mualmi thautawite leh kumpi kihona nangawn manawt theilo-in lamkal ah adinkhawllaitak uhhi. NCA sung alut lak ah athahat pen Karen National Union mahmah in kumpi muangzo pha nawnlo mawk aa NCA pawl (10) leh kumpi tawh kimuhnate (Official Talk) kihello-in angeina hilo holimnate (Informal Talk) bek tawh akihophot tadih uh tunitan hi.\nTua mah bangin NCA sungah alutnailo Federal Political Negotiation And Consultative Committee/FPNCC sung zongh ahampi khen (2) kisuah thei hi. Tuate’ sungah Wa -UWSP, Mongla – NDAA leh Shan – SSPP te kumpi tawh langnihtuak thukimna (Bilateral Agreement – State Level & Union Level) anei khinte hi uh a, tualo galvai akipawl Northern Alliance Group – Kachin – KIA, Kokang – MNDAA, Ta’ang – TNLA leh Arakan – AA cihte in kumpi tawh langnihtuak thukimna (Bilateral Agreement) tunitan khat zongh bawl nailo uhhi.\nTua hi a, tuni thugingte ih buptuah tak ciangin NCA sunglut pawl ah zongh ngaihsutna kibanglo nam (2) hong phakik uhhi. A omsa NCA zuisuakin kumpi tawh kihona zomsuak ding aci pawl leh a omsa NCA lampi zui nawnlo-in NCA sungah alut mualmi thautawite leh NCA ah alutnailo mualmi thautawite hualkhat aa paikhop theih nang lampi sial ding cih ngaihsutna thusunthak/adiak KNU (Peace Process Consultative Meeting) neih zawk ding hi, cih alunggulh om uhi.\nTua mah bangin NCA alut nading uh akal masa ahi langnihtuak kithukimna (Bilateral Ceasefire Agreement) neih theih nang Northern Alliance Group – KIA, MNDAA, TNLA, AA cihte in kumpi palai ahi Peace Commission leh galkapte tawh aneih nading uh lai kiphah tuakin akideekdeek laitak uh ahihi. Tua mah bangin atuam khat mah tawh FPNCC lutangpi Wa-UWSP in zongh NCA sung aluut nading uh kumpi tungah amau dinmun pulaaknalai aphah laitak uhi. Asawtnawnlo hunkhat ah akihonate uh hong lemtoh leh FPNCC member (7) teng in lampi (2) tawh NCA ah hong lutheitak uhhi. UWSA + NDAA + SSPP lomkhat leh KIA + MNDAA + TNLA + AA cih bangin hong pai ding uh aa, ahizongin gamvai kihona tatak ( Political Dialogue) ciang’n FPNCC min tawh paisawm uhhi.\nTuate’ nungah tulaitak Hluttaw sung gamvai paizia ahih leh 2008 thukhunpi puah ding Komiti (2008 Constitution Amending Committee) te in nasep manta uh ahih man’n asawtnawnlo hun ah gambup innpi (Pyitaungsu Hluttaw) ah 2008 thukhunpi puah ding vai thusunna hong neita ding uhhi. Atamzaw NLD leh mualmi party te hong dingkhawm ding uhhi. Galkap, USDP party leh mualmi palai tawm hong kipawl ding uhhi.\nTua ahih manin, hih teng bilbial kisaina ah gamvai ah Kawl veve NLD leh Galkap + USDP zongh hong kisai hamtang ding uhi (Conflict of Interest), NLD in zong 2020 kiteelna ah mipi maipha angah nading akamciam tangtun nang ahih theih zah 2008 thukhunpi puah ding hong limsawm mahmah ding aa, galkap + USDP in zongh ahih theihzah siitlo hong dal ding uhhi. Tua kawmkal ah NLD mah in gambup kilemna maban 2020 hanciam ding aa, ahih hang tungen abat leh lawhcing khollo ding hi.\nUnion Peace Conference – 21st Century Panglong a (3) veina anunung pen July, 2018 khawmpi thukong khakna ah State Counsellor Aung San Suu Kyi in agenna ah 21st Century Panglong pen 2018 khatvei, 2019 sung nihvei leh akisapzui 2020 khatvei bawllai ding acih pen tudong kizomkikzo nailo hi.\nAtung aa thu teng ih khinkhaikik tak ciang’n hih akicianlo gamsung gamvai khuahunluanzia bilbialte’ sungah mimal citawm Zomi te akipan mualmi thautawite in thautawina pan gamvai platform abaihlam ngah pak nading hunhoih maw? Hunthak khat ngakkullai maw cih khuadaksiam mahmah akul hun zongh ahihi. Bus mawtaw khat lamzikpi dungah atuang nuamte pua dingin taitailai-in bus stop/mat taing ah akhawl simin akah nuamte kah aa, atuak dingte tuakin a Bus mawtaw ataitai laitak ahihi. Bus mawtaw pi akhawl suak nading mun atun teh kong kikalhin zankhual mialta ding hi. Ahizongin ih painopna mun hong tunpihlo ding Bus ih tuankhialh khak leh bel leitang ih kizepna hong suak thei ding hi. Agelh : Bob Tuangpi\nPrevious: US Tulsa pan Lia Cing Khan En (Tonzang, Buansing) in hongnusia\nNext: Mehthuuk gah tungpan sinna ~ Dong Mung\nSingapore ah Zika Virus ngah mi kibehlap toto, mi 151 hita ~ ZD


url: = Niivei suakikna a nga Tapidaw ih ci ii akhiatna in bang ziam?\nNiivei suakikna a nga Tapidaw ih ci ii akhiatna in bang ziam?\nDokna: "Niivei suakikna a nga Tapidaw ih ci ii akhiatna in bang ziam?"\nZokikna: Niivei suakikna a nga Tapidaw ih ci ii a khiatna in bang ziam? Hi dokna taw kisai-in zokikna hong pia Lai Thiangtho in John. 3:1-21 ahi hi. Topa Jesu le Nicodemus hong kipaupui uh hi. Nicodemus sia Pharisee mipawl hi a, Sanhedrin ah member khat zong ahi hi. Jews minamte a ukpa zong ahi hi. Ama sia nitak khuazin zawk ciangin Jesu kungah hong pai hi. Nicodemus in Jesu kungah dokna pawlkhat hong dong hi.\nJesu in Nicodemus kungah hibangin son hi. “ ‘ Mikhat po in niivei suakikna a nga bua ahile Pathian ngam mu tha ngawl tu hi’. Tua ciangin Nicodemus in, ‘mikhat in a liat zawk ciangin a nu sungpan bangbangin suak kik thei thong tu ziam?’ ci in zo hi. ‘Mikhat in a nu sungah tum kikin niivei a suakik thei batu hi’ ci hi. Jesu in, ‘Mikhat po in tui le tha taw a suakik bua ahile Pathian ngam a mu batu hi. Pumpi taw suana in chi le sa suana bek ma hi a, ahi zongin tha taw suana in Tha ahi hi. Kong son thute ahi ‘Niivei na suakkik tu hi’ kong ci hangin buai heak in”, ci kik leleu hi (John. 3:3-7).\n“Niivei suakikna” ih ci kammal ii a khiakna in “Thasua kikna” a son nopna ahi hi. Hi tha suakikna sia Nicodemus in kisam tatuan hi. Ama sia thinsung kikhealna ahi, tha kikhealna lianpi kisam hi. Suakikna, niivei suakikna in Pathian na sepna hi a, hi a um mi theampote tungah Pathian in tawntung nuntakna a pia hi (2Cor. 5:17; Titus. 3:5; IPeter. 1:3; IJohn. 2:29; 3:9; 4:7; 5:1-4, 18). John. 1:12, 13 na sungah “Niivei suakikna” in, “ Jesu Khrist min upna taw in “Pathian ta suana” a cina hi, ci zong kimu thei hi.\n“Mikhat in banghangin niivei suakikna kisam sese ziam?” ci-a a kidotna in a ngaisuttak mama thu ahi hi. Sawltak Paul in Ephet. 2:1 na sungah, “ Khelhna le mawna sungah asi note sia hong nungtasak kik zo hi” ci hi. Romte.3:23 na sungah Rome khua-a om Roman mite kungah, Paul in hibangin lai thak hi. “Mi theampo maw siat ahi manin a hong hunkhia Pathian taw kikhuala uhi”. Tua ahimanin mikhat in mawmaina a nga theina tu le Pathian taw akizop theina natu-in niivei a sua kik ngawl phamaw hi.\nNiivei suakikna bangbang nga theitu hi ziam? Ephet. 2:8-9 sungah, “Pathian hong hesuakna hangin upna taw ngupna kinga hi. Ei hanciamna hang hingawl hi. Pathian hong piakthong letsong ahi hi. Ngamtat phatna hang zong hingawl hi. Tua ahi manin kuama in kisialpui thei ngawl tu uhi” ci hi. Mikhat in “ngupna” a nga zawk ciangin nii vei suakikna a nga hipai-in thasungah a thaksua a hi hi. Aman tatak suakikna hangin Pathian ii ta za a suak ihi hi. Jesu Khris upna muanna, ama sia thinglamte tungah a thi laitakin ka mawnateng hong puak sak siat hi, ci-a upna in tha sungah “niivei suakikna” ahi hi. “Tua ahi manin mi khat po Khris sungah a om le a milui ngeina bo-in mi thak a suak zo ahi hi” (2Cor. 5:17).\nJesu Khris sia na Ngumpa le na Topa in sang ngawl hikasap Tha Thiangtho in na thinsung tawngah hong paupui pai tuin na ngaisun tha ngei ziam? Niivei na suakik kul sese hi. Tuni in hi mawmaisakna thungetna taw thu ngen a, Khris sungah mithak na suak nuam ziam? “Ama asang mi theampote, ama min a um mi theampote Pathian in tapa za suana a pia hi. Chi le sa taw tapa za a suak hingawl a, mihingte ii khentatna taw zong hingawl hi. Pasal khat ii utna hang zong hi ngawlhi. Ahi zongin Pathian deina hang bek hizaw hi” (John. 1:12-13).\nJesu sia ngumpa le Topa-in na san nop a, niivei suakikna na nga nuam le hibangin thu na ngen thei hi. Hi thungetna hang ahizong, a dang thungetna hang ahi zongin ngupna na nga batu hi. Khris upna hang bekin mawna kol sungpan hong hun zo bek tu hi. Hi thungetna in Pathian um nahi hunlam ama tungah sonna hi a, ama hong ngealsak ngupkhiatna hangin ama tungah lungdamkona zong ahi hi. “Topa awng, keima in nang kong langdo ka himanin thukhenna a thuak tu ka hihi. Ahi zongin Jesu Khris in ka thuak tu thukhennateng hong lak saksiat zo hi. Ama ka upna hangin mawmaisakna anga tu ka hihi. Ngupkhiatna ka nga na tuin ama ka muang hi. Alamdang nong hesuakna le mawmaina – tawntung nuntakna letsong hangin lungdam kong ko hi! Amen!’’


url: =Taiwan ah zin khatvei lingkik, amasa asi mi 9 phatota, amangcip mi 62 :: ZOMI DAILY\nposted on 8 February 2018 at 1:27 pm Lomkholna: News, Sawltak, Taiwan, World\nTaiwan gam, Hualien City sungah Magnitude 5.7 thahatna tawh zin khatvei lingkik leuleu cih SCMP pan kiza hi. Tua anihveina zinling “Earthquake” pen Wednesday nitaklam 11:21pm hunpawl in alingkik hi a, amasa pen zinling khitzawh nikhat “nai 24” cingdek ciangin alingkik ahihi.\nWednesday nitaklam 11:21pm hunin zinlingkik penzong amasa Tuesday ni ii anawkna Hualien City sungtengmah ahihi.\nHih anihveina zinlinhun laitak in Hualien City sungah kumpi thunei leh Rescue Team te’n amasa zinling ii anawkkhak cimawh dongtuak leh mimangcip te azonsan laitak in alingbehkik ahihi.\nVideo: Aftershocks rattle Taiwan as quake toll rises to nine, 62 missing\nHualien City sungah zinling masa hangin asi pen mi 9 ah ki behlapto cihzong kizakbeh hi. Tuesday ni zinling masa hangin inngolpi Building 4 kicim, tuksuk in, akigawm in mi 62 bang mangthangciplai, kimu khiazonailo hi ci’n thunei te’n genkhia uhhi.\nAmangcip, aki mukhiazo nailote pen inndawl 12 Storey sungah ateeng te atamzaw amangcip uh ahihi. Tuapen Residential Building hizaw in, zinling hangin akicip ciangin leilak ah 45-degreee Angle in omlenglang hi. Innsung ah vanzat Furniture khempeuh kilawnkhia in, Apartment sungtengzong siazangawp cihi.\nTaiwan gamsung ah zinling, mi 2 si in 219 liam, adangzong 150 mangcip\nTaiwan gamsung Hualien City sungah tuni Wednesday in zinlinggawp a, tuciangciang mi 2 in sihlawhkhin in, adangzong aki mukhiazo nailo, amangcip mi 150 bang pha cih Reuters pan kiza hi. Hih zinlingna munpen khualzinmi atamphadiakna Taiwanese Tourist City sungah aling ahihi.\nZinling akhauhna pen 6.4 Magnitude hatna tawh aling hi a, innsia innkicim leh ninkawm lakah Rescue Team te’n a awkcip te zongpah ngeingai uh a, pawlkhatin khutngiat zangin ninkivuk te hemkhia in, kizong ngeingai hi.\nAsi mi 2 banah aliam bekbekzong akigawm in mi 219 bang phakhin hi. Hih zinling pen zanni Tuesday zankim hunpawl in Coastal City sungah aling ahihi ci’n Official te’n genkhia uhhi.\nAmangcip aki mukhiazo nailote pen innkicim sungah a awkcip hiding kici hi. Zinling innkicim lakah galkap zato “Military Hospital” khatzong kihel cihi.\nHih zinling apianna Hualien City pen khuasungmi akigawm in 100,000 bang aomna ahihi. Zinling nasialua mahmah ahih manin, inn 40,000 bangah tui painawnlo in, inn 600 val ahzong Electric Power ngahnawnlo uhhi.\nVideo: At least two killed, buildings collapse in magnitude 6.4 Taiwan quake\nEmergency Worker leh Relief Team te’n innkicim, ninkawm lakah a awkcip aomlaihiam ci’n zongkawikawi uh a, khuasung mipi te’n meltheih tanau te aki muhbeh aomhiam ci’n lunghimawh takin ngak ngiungeu uhhi.\nMilitary Hospital akipuk pen leilak ah 40-degree asawi lenglang in tuksuk a, tawlet “Windows” tezong kitamkham zihziah hi.\nTaiwan President Tsai Ing-wen zong lunghimawh mahmah in, Wednesday zingsangtung in Rescue Operation te nasepna te a endingin paikhiapah hi. Tuaban ah Cabinet leh Ministries tuamtuam te’n hih cimawh dongtuakte huhnading Disaster Relief Work ah amanlangthei penpen in panpih ngeingai un ci’n genkhia hi.\nMore: Myanmar, Phyu khua ah 6.0 Magnitude thahatna tawh zinling\nSouthern Taiwan gamsung ah abeisa 2016 kum inzong zinlinggawp in mi 100 valin sihlawhngei uhhi. Tuaban ah 1999 kum inzong 7.6 Magnitude thahatna tawh nasiatak in zinlingngei a, mi 2000 valtak in sihlawhngei uhhi. Sawltak #zomidaily\nPrevious: Harley-Davidson panin abawlkhiat Motorcycle 251,000 te Brake hoihlo ci’n Recall kibawl\nNext: Malaysia, Kota Damansara aom Jewellery Shop ah damiah lut, RM720,000 puakhia\nKhantohna, Human Resource le Zogam\nRakhamim ~ Dim Lun Zam\nPasian’ deih nuntakna ~ GS Pau


url: =Taiwan gamsung aom Crane Game sungah numei te Bikini bektawh koihin mipi lunglutsak :: ZOMI DAILY\nposted on 25 December 2017 at 7:25 pm Lomkholna: News, Sawltak, Taiwan, World\nTaiwan gamsung aom Tainan City sungah tukha December khakipatlam in Game kimawlna Outlet athakkhat kihong hi. Tua akihongthak Game Outlet ii Crane tawh kimawlna Machine te sungah Model numei pawlkhat nawituam leh bombi sungteen Bikini guaktawh koihsese uh a, mipi te lunglut nadingin honpawi pawi uh cihi.\nTua Game Outlet pen “Monmonda” kici a, Southern Taiwan gamsung ah Crane Game Facility khemepeuh lakah agolpen, anopcipen in aki ciamtehkhat ahihi.\nMonmonda Game Outlet thakpen December 5 ni in Tainan City sungah akihongthak hi a, Machine 4 sungah numei Swimsuits bektawh silhsak in akikoih cihi.\nHih Crane Game Machine tepen UFOs zong kici a, Toy Catchers ci’nzong kithei hi. Tua Machine te sungah limtuamtuam, Toys kimawlna tuamtuam kikoih in, Crane ii akhutbom “Claws” te bektawh set zangin akimanthei ahihi.\nVideo: Taiwanese crane game outlet raises eyebrows with bikini-clad women inside the machines\nHihbangdan Crane Game Machine tepen Taiwan gamsung ah tawlkhatsung akipan hong minthang, hongki limzat, limmawl mahmah hi. Gambup aom Shopping Mall khempeuh phial ah kikoih kawikawi in, pawlkhatte suntawh zantawh nai 24 sungbang aki mawltheibang omzawzen hi.\nHih Game sai aki honcilni Video tepen Social Media tuamtuamah ki khahkhia in, numei tepen Photo kizaihding in Pose tuamtuam pia in, setsung ah akikoih ahih hangin nuam samahmah lel uhhi.\nAhi zongin Netizens pawlkhatte’n ahihleh hihbangin setsung ah sumzonna, mipi lunglutsakna in numei te Bikini bektawh akoihpen dik asalo aphunphun vevezong honkhat om cih kiza hi. Hotpot ansai ah Waitress te Bikini guaktawh semsak cihmah, tu’n Crane Game sungah nungak te Bikini bektawh kikoih leuleu… Sawltak #zomidaily\nPrevious: The Power of Emunah (Emunah cih kammal vangliatna)\nNext: Yangon ah sangnaupang Tan 9 akahlaitak abuanpa kum 23 thong kiadingin thukipia\nKa Lung A Zuang Ding Bang E ~ Rev. Zam Khat Kham


url: =Taang Zen Khan Thawn lim suaih siam a khatna tawh Nyipitaw pai\nSagaing Divsion pan Limsuaih Siam Zotaang Zen Khan Thawn (October 2013)\nPa Dai Sian Lian le Nu Cing Khan Lun Kalaymyo te' tapa Tang Zen Khan Thawn (tan sagih) in lim suaih siam Sagaing Division panin a khatna ngah a, Kawlgam khuapi Nyipitaw ah a nu le a pa' tawnpihna tawh gambup lim suaih kidemna ah va kihel hi. Sangaing Division tangmi dingin a va pai ahi hi. Nyipitaw pan bel gambup level amau' gual pan a (5)na ah hong koih sak uh a, Yangon ah hehnepna letsong va sang suk sak hi. Hong ciahtoh khin a, letsong pawl khat zong ngah hi.\nNypitaw letsong piakna hunte ah Zen Khan Thawn tawh kisai thu a gen simin Kalaymyo, Chin State ci-in kigen pahpah ci hi. Kumpi nihna pa Sai Mauh Khaan in Kalaymyo pen Sagaing Tai sung hi ci-in hilh in tai hi cih a nu in ong gen hi. Cihnopna ah Kalaymyo pen Zomite' khua pi taktak na hi a, nidangin Chin Division sungah a na om ngei lua ahihna kilang hi. Mipi in zong Kalaymyo pen tuni dong mah in Chin State sung mah ah a om om lai sa hi leh kilawm hi. Kalaymyo pen Zogam mah ahi hi. Zen Khan Thawn in Zomi (or Chin) pen ong lamsang ong kithei sak zo hi a, a siamna kiukhat tawh ut ta leh ut ta kei leh Zomi te ong lamsang ahi hi.\nMai lam ah Zomi te leitung level dongah boxing, circus, bawllung suih siamna, tai hatna, taih siamna, lai gelh siamna, vangleng hawl siam, science lam pilna nei, leisung sumpiang lam pilna, sing no suan daan, paak ciin dan le gan khawi siamna cih bangin subject tuamtuam tawh Zogam Zomi lamsang ding hi hang. Subject khat bekbek ah ki zui ngetngat lo a, mi' thusim loh subject khat en hoih takin a tawp dong na siam lehang, minthanna, nuntakpihna, hauh lawhna, pil lawhna hong piang ding hi. Ih siamna ih talent thei khia a tua ciat tawh Zogam Zomi min pua sak a, ih zuun ciat ding hih Tg. Zen Khan Thawn (B)Thawn Thawn' limsuaih siamna thupuak panin tha kong pia nuam hi.


url: =Zomite' Kimakaih zia Etcianna (An Analytical Survey of Zomi Society) | Tongsan\nZomite’ Kimakaih zia Etcianna (An Analytical Survey of Zomi Society)\nin Biakna + Ngeina, Zogam\nZomite sungah aneu pau, alian pau in ei Zomite makai lawhsapna (leadership crisis) nei hang i ci kheukho a lamdang kasa mahmah hi. Ahang in tangtawng akipan in Zomite in Hausa, Siampu, Sikseek, makai nam thum tawh khua a saat ngekngek minampi i hi hi. Tual sung nuntakna-ah zong Sialcing upa, Sawm upa, Lawm upa ci-in upa makai a nei diudeu minam liante hilo i hiam? Cik a makaite langpan a pheng nuntak ngei i hihiam? Bang hangin tusansan a makai lawh sam liang a pheng nuntak zelzul khamawk i hihiam?\nHih bang liangin a cing omlo tuuno hon bang a, a pheng nuntak zelzul dingin ei kua in hong bum khong hiam guai aw? Bang dia tual biakna Pusa Pasa i biak hun lai pek akipan tualsung makaite thumang in, a nungta diamdiam Zomite pen Pasian’ lungdamna thu (Gospel) hong tunzawh kum 100 val khit ciangin makai dongtuahna (leadership crisis ) nei saansaan mawk i hi hiam? cih nasa lua in keima mimal ngaihsutna kong luikhia hi.\nI. Baangkua te (Leaders): Zomi te i nuntak i khuasakna ah mawk nuntak het loin innkuan khat nuntaknate ahi nopna dahna hunte ah a gamtang dingin PANMUN sehna I nei dimdiam hi. Bangkua / Thalloh i nei a, tua pen innteekte sanggam, beh le phungte hi in, innteek te taang a vai khempeuh ahawm ngam giapgiap dingte a hihi. Amaute pen tuhun in i gam, i minam le i Pawlpite ah Makai (Leader) i cihcihte a hihi. Makai te siam in a makaihna uh a kipahtaak ciang in, “A makaihna in muibun mahmah ei!” (veryeffective leadership) kici hi.\nII. Tanute (Managers): Innkuan sung panmun vai ah atung a i gensa Bangkuate banah TANU TE ci-in i nei leuleu a, tua pen sep le bawl ding khempeuh asem dingte ahi uh hi. Inntek panmun ah tanu mokhak tute lam kikoih hi. Amaute pen vaihawm dingte hi loin, atung a i gensa Bangkua (Thalloh)te vaihawm sate a semkhia dingte ahi uh hi. Thu vaihawm (Makai) te hi lo’in inntekte thukuppih Bangkuate’ vaihawm sate a sem khia ding bek uh a hihi. Buai sung tengin inntek te neihsa van, kuang le keu tutphah, sabuai akipan na khempeuh ama munmun ah kem / koih sinsen ding pen Tanute vaipuak ahi hi.\nTua bang a na khempeuh khat zong pelem saklo le vai tasam sak loin, a kem sinsen theite pen Tanu siam kici in kipaakta / kizahtaak pah hi. Hih Tanute’ nasep i et ciangin tuhun a kipawlna khat peuhpeuh ah Manager i cihte a hihi. Tanu (Manager)te siam in vai khempeuh alem ciangin atung a Bangkua /Makaite bangin Muibun (Effective) kici loin, Tanute Zaptel (Efficient) kici hi. Bangkua tawh a kibang makaite lungtup ding pen Muibutna (Effective) hi a, Tanute tawh akibang Manager te hanciam ding pen Bel / Zaptel (Efficietcy) ding bek a hihi.\nIII. Makaite le Manager (Leaders and Managers): MAKAI lawhsapna tawh kisai thu tampi kong genna pen Zomite in makai /bangkua (Leader) le Tanu (Manager) te a siamna le a vaipuak uh a kilamdan lam phawk kha loin mi khempeuh Makai siam ding vive in i lamen kha mawkmawk hi. Makai siam tampi Manager zong a siam om a, Manager khempeuh zong makaih siamna neilo zel uh hi. Zomite makai dongtuahna (Leadership crisis) tawh kisai I phawk ding pawl khat ka gennuam hi.\n(1) Mihon tawh kizom / kipeh in nasep vaipuak anei khempeuh Makai (Bangkua – Thalloh) siam hi laizang lo hi. Na lung kia in na khasiatna hong tam ding hi. Zum nasem khempeuh makai hi zenzen lo hi. Kumpi ulian khempeuh zong makai hi zenzen lo hi. TANU – Manager asiam uh le siam kha thei bek ding hi.\n(2) I minam sungah gam leh minam makai (Political leader) dingin Makai siamna nei a, Minam veii in makaih lawpna le lungthawhna (Motivation) a neite le University pan Politics tawh kipeh (related subjects like Political Sicience, Law, IR , History etcs.) a sinte / a zote mahin I minam hong makaih ding kisam mahmah ding hi. Tua bang a kizangthei ding mi tampi hong om ding a, tuate i tawsawn i phungvuh zawh ding kisam ding hi.\nMakai (Leader) le Tanu (Manager) a kilamdanzia a kitelzawdeuh khak leh ci in thupiang khat kong gen nuam hi. Abeisa 1970 pawlin Kawlgambup Tuiphum Pawlpi Kipawlna (MBC) General Secretary dingin a kizahtak mahmah Leitung Laisiangtho Sang minthang Yale Divinity School sang zo khat ahi makaih siam Rev. U Ba Hmyin mipi deihna tawh kiteel hi. Amah in, ” Kei General Secretary dingin nong deih takpi uh le kei hong huh ding Associate General Secretary dingin Rev. Mahn Poway hong koih sak un ” ci pah hi.\nAmah kideihlua a hihman in Rev Mahn Poway pen Pwo Kayin Baptist te kiangah kingen pah a, amau in zong it ngam loin pia pah uh hi. Rev. Mahm Po Way pen Supply Menzi pension hi-in, Manager pen kuama mai ah a tai lo khat ahihi. MAKAI (Bangkua) siam Rev. U Ba Hymin le Manager (Tanu) siam Rev Mahn Poway hong kithuah uh ciangin, amau mun tuakah siam tuak uh ahih manin, minam (racial ) Convention simah cikmah a kinei ngeilo LOGISTIC CONFERENCE hong bawl pih uh a, Baptist nasepna khangto mahmah pah hi. Makai / Bangkua le Tanu (Manager) pen atuam tuak hi-in, sem khawm thei le mazang mahmah uh hi.\nV. Makai Dawl Tuamtuamte (Levels of Leadership):\nA. Leitungbup Huap Makaite (World level): Leitungbup makaihna ah a kihelzo ding pen haksa in kikhaat mahmah a, mi tampi neih zawh ding zong hilo hi. Pasian in ei Zomite hong angvan a dawi havang kal ah Pu Hau Do Suan le Pu Hau Khan Sum te i nei a, i angtang hi. Sawtpi hong cidam ding uh leh amau te banzom ding i lawhsap loh na ding thu i nget nget ding a hi hi. Hih bang leitungbup mun sangpi ah bel mitampi tun zawh ding hi lo in zong tup masak a neih ngam loh hi phot hi. Tu a i Pute gel mah bangin a muibun (effective) mi tawm khat kisam hi hang.\nB. Gambup Dawl Ading (National level): I teena Kawlgambup dawl a kihelzo ding Makai (Bangkua leh Tanu) siam tampi i kisam hi. Minam makai ding (Politicians) ding pen i minam vei taktak leh makaih siamna taktak a nei mi pawl khat i kisam hi. I minam kalsuan zia ding leh i mailam ding muhkholhna (Vision) nei in tua a muhkholhna uh mipite in zong mukhol thei a, amau muhkholhna ah i pan huan theihna dingin hong hup thei le hong hup zo ding khop a thugen siam Makai ahih ding uh kisam hi. Zuaugen hat hat mawk a mi khem thei thugen siam pawl khat om hi. Makai taktak (politicians) te pen zuau mut thei dangnaal mawkmawk MUTPU te hi loin thumaana (integrity) nei a; mihupthei khop dingin mihon mai a thugen (public speech) a siamte hi ding hi.\nA thugen uh le a nuntak zia uh le asep abawl uh kituak hamtang ding hi. Hih bang Makai / Bangkua siam taktak pen i minam sungah a tam pen thum le li kaan i kisam keihi. Thu haksa (issue) khat peuhpeuh i tuah khak ciangin, amau teng hong kikum in amau hong makaihkaihna i zuih siam ding kisam hi. Manager (Tanu) leuleu pen tampi i kisam hi. Pasian hong piak i kumpi ulian khempeuh Tanu (Manager) siam hong hi hen la, i khua le tui ciatah Hausa le khuanu khuapa khempeuh Tanu (Manager) siam vive hong hi le uh, i gam i lei kalsuanna hong thahat mahmah ding hi. Makai /Bangkua siam Ie Tanu (Manager) siam mahmah tampi i kisam hi.\nThu hizah kong suut buangin Minam Makai (politician) te nungtolh theihna le vanghem theihna (pitfalls of political leaders) namlite genloh phamawh ahi hi. Power (Vaang), Popularity (Minthanna), Prestige (Zaneihna), Property (Neih le lam) cihte ahi hi. Makai khat a hihna uh tawh hih atung a hamphatna namlite thuman takin a ngah ding uh a kilawmzah a ngahsa uh zong hi kha dinga, a hizong in huaihamna tawh angah ding a kilawm zah val aham / aphaam in a luah uh ciangin, a makaihna vaang le lim a kiamsuk duaiduai hita hi. Tua manin amin uh bangmah man nawnlo khong hi.\nThukhupna: Zomite makai lawhsam hang ci-in i lui lui a i zaithha pat bangin a neem duaiduai hi. Mi, Manager (Tanu) siam kimlai Makai (Bangkua) dingin lamen khial kha i hihman in a lungkia kha pak bek i hihi. Lungkia het kei ni. Tuni akipan Zomi tuailai momnote sungah Makai (Bangkua) siam ding tampi i nei a, Manager (Tanu) siam ding zong a vum in vum hi. A beisa hun in hihte gel gawmkhawm nianua kha i hihman in kuate MAKAI (Bangkua) kuate MANAGER (Tanu) cih i khen siang theih loh man bek ahi hi. A sawtlo a hong palh khia ding Zomi momnote sungah Makai- Bangkua siam ding tampi nei I hih manin, i maban ading lunglau kei ni. Tua makaite hong lam lahna peuhpeuh ah Zomi khempeuh in i zuih liailiai ding bek kisam ding hi. Pasian in ZOMIBUP MINAM MAKAI ding asawt loin hong pia ta hen!\nBy: Rev. Dr. S. Pau Khan En (GZA President)\nVIP Vive Hi Hang!\nZogam Aksipi 3 te